Kes Adib bukti KDN gagal bela nasib rakyat!

Oleh Siti Hafidah Abd Ghaffar

BANGI, 25 Ramadan 1442H, Jumaat – Sehingga ke hari ini, masih belum kelihatan kesungguhan pihak berkuasa untuk mengheret penjenayah yang menyebabkan kematian Allahyarham Muhammad Adib Mohd Kassim ke muka pengadilan.

Ketiadaan perkembangan positif mengenai kes ini membuktikan kegagalan Kementerian Dalam Negeri (KDN) dan pihak berkuasa membela nasib rakyat biasa serta memberi keadilan kepada keluarga Allahyarham.

Timbalan Presiden gerakan Islam Ikatan Muslimin Malaysia (ISMA), Dr Ahmad Kamsani Samingan menegaskan, kes yang berlarutan ini perlu diselesaikan dengan kadar segera.

Bahkan katanya, sebarang kecuaian yang menyebabkan kes ini tergendala juga wajar diambil tindakan tegas.

“Tiada sebarang perkembangan mengenai pembunuhan arwah Adib sejak pengumuman Menteri Dalam Negeri untuk melaksanakan siasatan menyeluruh tiga bulan yang lalu.

“Rakyat keseluruhannya ternanti-nanti apakah kesudahan isu ini.

“Masih tidak nampak keseriusan pihak berkuasa untuk membawa penjenayah yang terlibat ke muka pengadilan seterusnya memberi keadilan kepada keluarga arwah Adib,” katanya ketika dihubungi Ismaweb.net, hari ini.

Pada masa sama, beliau mengingatkan bahawa nyawa seorang manusia adalah mulia di sisi Islam.

“Lebih-lebih lagi nyawa seorang Islam yang juga merupakan seorang penjawat awam,” katanya.

Terdahulu, empat lelaki yang dipercayai terbabit dalam insiden kematian Muhammad Adib – yang parah dipukul dalam rusuhan di Kuil Sri Maha Mariamman, Subang Jaya -dibebaskan daripada tahanan reman, tiga tahun lalu.

Majistret Nurshahirah Abd Salim membenarkan dua suspek dibebaskan dengan bon mahkamah sebanyak RM2,000 manakala dua lagi dibebaskan dengan jaminan polis.

Kesemua mereka yang berusia antara 21 hingga 24 tahun sebelum ini telah direman empat hari bagi membantu siasatan mengikut Seksyen 307 Kanun Keseksaan kerana cubaan membunuh.

Allahyarham Muhammad Adib menghembuskan nafas terakhir pada 17 Disember 2018 di Institut Jantung Negara (IJN) selepas 21 hari bertarung nyawa.

Pada 27 September 2019, Mahkamah Koroner Shah Alam memutuskan kematian Allahyarham Muhammad Adib, adalah akibat perbuatan jenayah yang dilakukan lebih dua atau tiga individu tidak diketahui.


110 mangsa sindiket penipuan bekerja di luar negara berjaya diselamatkan

KUALA LUMPUR, 3 Rabiulawal 1444H, Jumaat – Seramai 110 mangsa yang diperdayakan sindiket penipuan bekerja di luar negara berjaya diselamatkan dan dibawa pulang, kata Setiausaha Polis Diraja Malaysia (PDRM) Datuk Noorsiah Saaduddin.

Beliau berkata berdasarkan laporan yang diterima dari 2021 sehingga hari ini, masih terdapat 174 mangsa sindiket berkenaan yang terkandas di luar negara.

“Bagi tempoh yang sama PDRM telah menerima 224 laporan melibatkan 284 mangsa daripada ahli keluarga dan rakan-rakan mangsa berkaitan rakyat tempatan yang diperdayakan oleh sindiket penipuan untuk bekerja di luar negara.

“PDRM akan terus menggunakan semua platform untuk bekerjasama dengan pelbagai agensi terutama Interpol (Organisasi Polis Jenayah Antarabangsa), Aseanapol (Polis ASEAN) untuk menangani penipuan tawaran kerja kepada rakyat Malaysia di luar negara, selain turut terlibat dalam jawatankuasa khas yang diterajui oleh Kementerian Luar Negeri,” katanya dalam kenyataan di sini hari ini.

Sementara itu Noorsiah berkata PDRM menasihati orang ramai agar lebih berhati-hati ketika menerima tawaran-tawaran pekerjaan di luar negara melalui media sosial, dan membuat semakan terlebih dahulu mengenai kesahihan atau ketulenan maklumat majikan dengan Kementerian Luar Negeri.

“PDRM juga mengalu-alukan kerjasama daripada masyarakat untuk melaporkan sebarang maklumat mengenai kegiatan jenayah sindiket penipuan pekerjaan agar tindakan lanjut dapat diambil,” katanya.

Pada 20 Sept lepas, Perdana Menteri Datuk Seri Ismail Sabri Yaakob memberi jaminan kerajaan akan memastikan rakyat Malaysia yang menjadi mangsa sindiket penipuan tawaran pekerjaan di beberapa negara dibawa pulang dengan selamat dan usaha sedang dilaksanakan melalui saluran yang ada.

Ismail Sabri juga menegaskan kerajaan amat prihatin dan mengambil serius mengenai nasib rakyat Malaysia yang terkandas di Laos, Myanmar, Thailand dan Kemboja kerana menjadi mangsa sindiket penipuan kerja. – Bernama


OPR kekal 3 peratus

KUALA LUMPUR, 17 Zulhijjah 1444H, Khamis – Mesyuarat Jawatankuasa Dasar Monetari (MPC) Bank Negara Malaysia (BNM) pada Khamis memutuskan Kadar Dasar Semalaman (OPR) dikekalkan pada 3.00 peratus.

BNM menjelaskan pada tahap OPR semasa, pendirian dasar monetari kekal agak akomodatif dan terus menyokong pertumbuhan ekonomi.

Bank pusat menambah MPC terus menilai bahawa risiko ketidakseimbangan kewangan pada masa hadapan adalah terhad.

BNM memaklumkan MPC juga kekal berwaspada terhadap perkembangan semasa dan akan terus memantau data baharu bagi memaklumkan penilaian prospek inflasi dan pertumbuhan dalam negara.

“MPC akan memastikan pendirian dasar monetari kekal kondusif untuk pertumbuhan ekonomi yang mampan dalam keadaan harga yang stabil,” jelas BNM dalam Pernyataan Dasar Monetari yang dikeluarkannya.

Menurut bank pusat ekonomi global terus berkembang, didorong oleh keadaan permintaan dalam negara yang berdaya tahan dengan sokongan keadaan pasaran pekerja yang teguh.

Walau bagaimanapun, pertumbuhan global terus terjejas disebabkan oleh inflasi teras yang berlarutan dan kadar faedah lebih tinggi.

“Meskipun pembukaan semula China terus menyokong ekonomi global, kadar pemulihannya menjadi perlahan pada bulan-bulan kebelakangan ini. Pada peringkat global, inflasi keseluruhan terus menurun, namun inflasi teras masih melebihi purata yang dicatatkan sebelum ini. Pendirian dasar monetari bagi kebanyakan bank pusat dijangka kekal ketat,” tambahnya.

BNM menjelaskan prospek pertumbuhan terus bergantung pada risiko pertumbuhan menjadi lebih perlahan, terutama disebabkan oleh momentum ekonomi utama yang lebih perlahan, inflasi sebenar lebih tinggi berbanding jangkaan, ketegangan geopolitik yang semakin meruncing dan keadaan pasaran kewangan yang menjadi ketat secara mendadak.

Susulan pertumbuhan kukuh pada suku pertama 2023, ekonomi Malaysia berkembang pada kadar yang lebih sederhana pada bulan-bulan kebelakangan ini berikutan eksport yang terjejas disebabkan oleh permintaan luaran yang lebih perlahan seperti yang dijangka, menurut bank pusat.

BNM memaklumkan pertumbuhan bagi bulan-bulan seterusnya pada 2023 akan terus didorong oleh permintaan dalam negara yang berdaya tahan dengan perbelanjaan isi rumah terus disokong oleh keadaan pasaran pekerja yang menggalakkan, terutama dalam sektor berorientasikan dalam negara.

Ketibaan pelancong bertambah dengan stabil dan dijangka terus meningkat lantas menggiatkan aktiviti berkaitan pelancongan, jelasnya.

Dari segi pelaburan, BNM menjelaskan aktiviti pelaburan akan disokong oleh projek infrastruktur berbilang tahun yang terus dilaksanakan manakala keadaan kewangan domestik juga terus kondusif untuk pengantaraan kewangan susulan pertumbuhan kredit yang berterusan, tambahnya.

“Prospek pertumbuhan bergantung pada risiko pertumbuhan menjadi perlahan, berpunca daripada pertumbuhan global yang lebih lemah daripada jangkaan. Risiko pertumbuhan menjadi lebih tinggi pula berpunca terutama daripada faktor dalam negara seperti aktiviti pelancongan yang lebih kukuh berbanding jangkaan serta pelaksanaan projek yang lebih pantas,” menurut BNM.

Bank pusat berpandangan inflasi keseluruhan terus menurun berikutan faktor kos yang lebih rendah.

Meskipun inflasi teras juga menjadi sederhana, inflasi tersebut kekal tinggi berbanding dengan purata jangka panjang berikutan faktor permintaan dan kos yang berlarutan.

Menurut BNM inflasi keseluruhan dan inflasi teras bagi separuh kedua 2023 diunjurkan lebih rendah namun pada amnya adalah mengikut jangkaan.

“Risiko terhadap prospek inflasi terus sangat dipengaruhi oleh inflasi teras yang berlarutan, perubahan dasar dalam negara mengenai subsidi dan kawalan harga, serta perkembangan harga komoditi global dan pasaran kewangan,” tambah BNM. – Bernama


PRN: PN sasar pengundi Melayu, muda untuk tawan Negeri Sembilan

BANGI, 2 Rejab 1444H, Selasa – Perikatan Nasional (PN) Negeri Sembilan meletakkan pengundi Melayu dan golongan muda yang pertama kali mengundi sebagai sasaran utama, dalam usaha merampas pemerintahan negeri itu daripada Pakatan Harapan pada Pilihan Raya Negeri (PRN).

Ketua Penerangan PN Negeri Sembilan, Khairul Yazman Yahya berkata, pihaknya yakin sokongan yang dimiliki PN akan membolehkan parti itu menang dengan majoriti mudah pada PRN nanti.

“Platform media sosial seperti Tik Tok sekali lagi akan menjadi tumpuan bagi menambat hati golongan muda.

“Kalau lihat kepada trend sekarang pengundi muda telah beralih kepada kita. Di Negeri Sembilan antara 35 hingga 45 peratus pengundi beralih kepada kita.

“Yang paling seronok saluran tiga ke atas banyak berpihak kepada kita. Untuk itu kempen media sosial perlu dilakukan secara berfokus,” katanya seperti dipeti portal tempatan, hari ini.

Dalam pada itu, Khairul yang juga Ketua Penerangan PAS Negeri Sembilan berkata, pihaknya akan memberi tumpuan khusus kepada kerusi majoriti Melayu dalam usaha mereka merampas negeri berkenaan.

“Kerusi pengundi Melayu 60 peratus ke atas ada 21 (daripada 36 kerusi). Daripada itu kita sasarkan menang 19 kerusi, itu agak realistik.

“Kalau ikut nafsu kita memang mahu bertanding 36 kerusi tetapi kita kena realistik jadi sasarannya adalah 19 kerusi kemenangan untuk PRN akan datang,” katanya.

Katanya, pihaknya telah memulakan gerak kerja yang dimulakan dengan perhimpunan Semarak Gelombang Rakyat pada hujung minggu lalu yang dihadiri Presiden PAS, Tan Sri Abdul Hadi Awang.

“Dalam PN, kita tiga parti ini kita ada Bersatu, PAS dan Gerakan dan semuanya telah duduk berbincang untuk teruskan gelombang sampai ke akhir,” katanya.


Harap Belanjawan 2021 bantu kurangkan kadar pengangguran

BANGI, 18 Safar 1442H, Selasa – Kerajaan disaran untuk terus memperkasa penggunaan teknologi dan pendigitalan dalam kalangan sektor awam serta swasta, sebagai usaha mendepani pandemik COVID-19.

Pensyarah Kanan Kewangan Fakulti Pengurusan dan Perniagaan, Universiti Teknologi Mara (UiTM) Pasir Gudang, Suhana Mohamed berkata, langkah itu perlu bagi memastikan Malaysia kekal menjana pertumbuhan ekonomi yang positif.

Katanya, rakyat mengharapkan peruntukan hampir RM1 bilion untuk mendorong penerapan teknologi dan digital oleh Perusahaan Kecil dan Sederhana (PKS), akan terus memupuk inovasi melalui modal teroka baharu.

“Usaha ini sebagai galakan kerajaan ke arah Revolusi Industri 4.0 (IR4.0) dengan penekanan pada transformasi digital.

“Memasuki Oktober, sudah pasti semua cadangan dikemukakan rakyat dan golongan berkepentingan dalam membantu kerajaan merangka Belanjawan 2021 dan Rancangan Malaysia Ke-12 (RMKe-12) sudah pun diteliti dan berada dalam radar pemerhatian Kementerian Kewangan dan kerajaan,” katanya.

Menulis di Berita Harian (BH) hari ini, Suhana berkata, penularan wabak pandemik COVID-19 menyebabkan kesan ekonomi terburuk dalam tempoh 100 tahun.

“Kita turut menyaksikan pada suku pertama 2020, Malaysia hanya mencatatkan kadar pertumbuhan sebanyak 0.7 peratus.

“Pelbagai inisiatif fiskal dan intervensi monetari digerakkan meliputi Pakej Rangsangan Ekonomi Prihatin Rakyat (PRIHATIN), PRIHATIN PKS Tambahan dan Pelan Jana semula Ekonomi Rakyat (PENJANA),” katanya.

Bagaimanapun, beliau berkata, realiti sebenar pemulihan bakal diketahui Oktober ini, memandangkan tempoh moratorium pembiayaan kewangan dan insentif kemudahan i-Lestari akan berakhir.

“Namun, apa yang diharapkan melalui Belanjawan 2021 supaya kerajaan dapat membantu dalam mengurangkan kadar pengangguran dan pekerja tempatan mendapat semula peluang pekerjaan.

“Pastinya, inisiatif seperti pemberian subsidi upah, insentif pengekalan pekerja dan latihan semula, selain galakan dan insentif terhadap aktiviti perniagaan e-dagang dan ekonomi gig amat diperlukan,” katanya.


20 maut banjir di Jepun

TOKYO, 13 Zulkaedah 1441H, Ahad – Kira-kira 20 orang disahkan mati ekoran banjir di selatan Jepun, hari ini.

Al-Jazeera melaporkan, puluhan penduduk termasuk di rumah jagaan orang tua kini terkandas.

Dilaporkan helikopter penyelamat melakukan operasi untuk mengambil penduduk dari kediaman mereka di wilayah Kumamoto.

Setakat ini, 10,000 pasukan pertahanan, pengawal pantai dan bomba turut serta dalam operasi itu.

Kawasan besar di sepanjang Sungai Kuma dilanda banjir hingga menyebabkan banyak rumah, bangunan dan kenderaan tenggelam hampir hingga ke bumbung mereka.

Di sebuah rumah jagaan orang tua Kampung Kuma, 14 penduduk dilaporkan mati, kata para pegawai. Tiga yang lain menghidap hipotermia.

Operasi menyelamat diteruskan pada hari ini bagi puluhan penduduk dan pengasuh lain yang masih berada di pusat rawatan di sungai Senjuen, di mana kira-kira 60 orang terperangkap ketika air banjir dan lumpur masuk, kata para pegawai.

“Air naik ke tingkat dua begitu cepat dan saya tidak dapat berhenti menggigil,” kata seorang wanita berusia 55 tahun yang mengunjungi saudara.

Lebih daripada 75,000 penduduk di wilayah Kumamoto dan Kagoshima didesak untuk berpindah berikutan hujan lebat pada petang Jumaat hingga Sabtu.

Pemindahan itu tidak wajib dan banyak orang memilih untuk tinggal di rumah kerana kebimbangan mengenai penularan coronavirus, walaupun para pegawai mengatakan tempat perlindungan dilengkapi dengan kemudahan dan langkah keselamatan lain.

Banjir itu juga memutuskan bekalan elektrik dan komunikasi, seterusnya menunda pencarian dan penyelamatan.

Hampir 6,000 rumah di Kumamoto masih tidak mempunyai bekalan elektrik pada hari Ahad, menurut Kyushu Electric Power Co. – Agensi


Komando Turkiye bantu NATO selesaikan pergolakan di Kosovo

ISTANBUL, 17 Zulkaedah 1444H, Selasa – Pasukan komando Turkiye tiba di Kosovo selepas diminta oleh Pertubuhan Perjanjian Atlantik Utara (NATO) untuk membantu menyelesaikan pergolakan di negara Balkan itu.

Kementerian Pertahanan Turkiye dalam kenyataan memaklumkan, kesemua batalion Turkiye itu akan ditempatkan di Kem Sultan Murat di Prizren, Kosovo dan kekal di sana selagi perkhidmatan mereka  diperlukan.

Kementerian juga berkongsi video menunjukkan tentera Turkiye memakai lambang pasukan Kosovo, sebuah misi pengaman yang diketuai NATO yang ditubuhkan pada 1999.

Sejak seminggu lalu, pertempuran ganas dengan etnik Serb telah mengorbankan lebih 30 tentera antarabangsa yang terdiri 11 tentera Itali dan 19 tentera Hungary, manakala lebih 50 penunjuk perasaan cedera.

Pertempuran berkenaan dipercayai berpunca daripada konfrantasi sebelum ini, susulan kemenangan calon etnik Albania yang dipilih selepas menang pilihan raya tempatan di utara Kosovo memasuki pejabat untuk mengambil alih jawatan.

Bagaimanapun, ia disekat etnik Serbia yang sebelum ini memboikot undi berkenaan.

Serbia dan bekas wilayahnya, Kosovo telah berdepan krisis sejak beberapa dekad lalu berikutan enggan mengiktiraf kemerdekaan Kosovo pada 2008.

Turkiye menjadi negara pertama yang mengiktiraf kedaulatan Kosovo dan sehingga kini masih mengekalkan hubungan rapat dengan negara itu.

Susulan kecederaan tentera minggu lalu, NATO menyatakan untuk menghantar 700 tentera tambahan ke utara negara itu.

Malah, kira-kira 500 anggota briged Infantri Turkiye juga akan membentuk pasukan dan membantu meredakan pertempuran di sana. – Agensi


KWSP digesa percepat kelulusan automatik i-Sinar

KUALA LUMPUR, 30 Jamadilakhir 1442H, Jumaat – Majlis Rangkaian Kesatuan Sekerja Antarabangsa Malaysia (UNI MLC) menggesa Kumpulan Wang Simpanan Pekerja (KWSP) mempercepatkan proses kelulusan automatik kemudahan i-Sinar untuk memudahkan urusan pencarum mengeluarkan wang simpanan mereka.

Presidennya Datuk Mohamad Shafie BP Mammal berkata pihaknya yakin KWSP mempunyai sistem yang terurus yang akan membolehkan proses kelulusan dibuat dengan pantas memandangkan pencarum mempunyai akaun KWSP sedia ada dan tidak perlu mengambil masa panjang.

“UNI MLC mengalu-alukan keputusan kerajaan yang dalam proses memansuhkan syarat kemudahan i-Sinar. Ia selari dengan pendirian UNI MLC yang tidak mahu pencarum KWSP terbeban dengan pelbagai kesukaran ketika mahu mengeluarkan wang simpanan itu,” katanya dalam satu kenyataan, hari ini.

Menteri Kewangan Tengku Datuk Seri Zafrul Tengku Abdul Aziz semalam dilaporkan berkata KWSP dalam proses memansuhkan syarat kemudahan i-Sinar untuk menambah baik inisiatif tersebut selepas mengambil kira maklum balas awam dan juga atas nasihat Perdana Menteri Tan Sri Muhyiddin Yassin.

Mohamad Shafie dalam pada itu turut mencadangkan agar jumlah pengeluaran RM1,000 setiap bulan dapat dinaikkan kepada sekurang-kurangnya RM2,000 sebulan sekali pengeluaran kerana setiap pencarum menghadapi cabaran yang berbeza.

“Ada antara mereka terpaksa membayar hutang dengan berhutang dan lain-lain keperluan harian bagi menampung kos sara hidup, tambahan pula ada yang telah hilang pekerjaan, malah ada gaji yang dipotong dan sebagainya,” tambahnya. – Bernama


PICK remaja: Tindakan undang-undang terhadap penyebar video, berita tak benar

BAGAN SERAI, 26 Safar 1443H, Ahad – Tindakan undang-undang akan dikenakan terhadap mana-mana individu yang menularkan video dan berita tidak benar mengenai Program Imunisasi COVID-19 Kebangsaan (PICK) Remaja melibatkan pelajar sekolah di negara ini.

Timbalan Menteri Kesihatan, Datuk Dr Noor Azmi Ghazali berkata, perbuatan tersebut bukan sahaja akan menganggu kelancaran program, malah akan menimbulkan kebimbangan dalam kalangan ibu bapa serta pelajar yang akan mengambil vaksin.

“Saya memberi amaran tegas kepada sesiapa (penyebar video dan berita tidak benar) kerana perkara itu (berita tidak benar) tidak baik ditularkan sedangkan kita mahu menyelamatkan pelajar dan kesihatan mereka serta tidak mahu program vaksin membabitkan pelajar terganggu.

“Saya ingatkan semua orang, jangan memandai-mandai  hantar video yang tidak benar kerana ia menjadikan orang takut, risau dan bimbang kerana macam-macam kes tidak benar dilaporkan. Saya kesal dan sangat marah dengan perkara yang tidak benar ini,” katanya.

Noor Azmi mengulas video yang tular mengenai beberapa kejadian pelajar sekolah termasuk dakwaan seorang pelajar meninggalkan dunia di Ipoh selepas suntikan vaksin, baru-baru ini.

Beliau yang juga Ahli Parlimen Bagan Serai berkata pihaknya mendapati tiada kematian membabitkan pelajar yang menerima suntikan vaksin setakat ini.

Justeru beliau meminta ibu bapa agar memantau keadaan anak-anak  mereka yang sudah menerima suntikan vaksin dan segera membawa anak-anak mendapatkan rawatan di hospital serta melaporkan di aplikasi MySejahtera sekiranya mengalami sakit dada, sesak nafas atau jantung berdengup laju.

Menurutnya setakat ini, Agensi Regulatori Farmasi Negara (NPRA) juga tidak melaporkan mengenai kesan sampingan pengambilan vaksin terhadap remaja.

“Saya akan pantau setiap hari jika ada laporan, kita akan secara terus dan telus memaklumkan untuk pengetahuan rakyat,” katanya.


Majlis Raja-Raja wajar diberi peranan dalam pelantikan JAC

BANGI, 6 Jamadilawal 1444H, Khamis – Majlis Raja-Raja wajar diberikan peranan dalam pelantikan ahli Suruhanjaya Pelantikan Kehakiman (JAC) bagi memastikan doktrin pemisahan kuasa antara eksekutif dan kehakiman dapat mencerminkan tadbir urus yang lebih baik.

Pembabitan Majlis Raja-Raja dalam menamakan keahlian JAC dilihat selaras dengan kedudukan Malaysia sebagai sebuah Persekutuan, kata Pakar Perlembagaan, Datuk Dr Wan Ahmad Fauzi Wan Husain.

Bagaimanapun, beliau berkata, tidak semestinya pelantikan JAC perlu diagihkan secara khusus setiap satu kepada wakil Majlis Peguam, Persatuan Peguambela Sarawak dan Persatuan Undang-Undang Sabah.

Tetapi, kuasa melantik itu wajar diberikan kepada Majlis Raja-Raja dengan mengambil kira adanya wakil daripada pengamal undang-undang selepas meneliti usul daripada tiga badan berkenaan serta calon dikemukakan oleh Jawatankuasa Pilihan Khas Parlimen, Suruhanjaya Pencegahan Rasuah Malaysia (SPRM) dan Majlis Raja-Raja sendiri.

Semalam, Pengerusi Mesyuarat Majlis Raja-Raja ke-260, Tuanku Muhriz Tuanku Munawir mencadangkan pelantikan lima daripada sembilan ahli JAC tidak lagi dilakukan Perdana Menteri.

Baginda bertitah, pelantikan berkenaan diberikan tanggungjawab kepada beberapa institusi lain, seperti Majlis Peguam Malaysia, Persatuan Undang-Undang Sabah, Persatuan Peguambela Sarawak dan Jawatankuasa Pemilih Parlimen.

Dr Wan Ahmad Fauzi berkata, saranan Tuanku Muhriz itu adalah pendekatan yang baik dan langsung tidak mengubah kerangka sedia ada dalam pelantikan hakim di sisi Perlembagaan.

Katanya lagi, peranan JAC tidak boleh bercanggah dengan peruntukan Perlembagaan dalam pelantikan hakim yang masih memerlukan Yang di-Pertuan Agong bertindak mengikut nasihat Perdana Menteri selepas berunding dengan Majlis Raja-Raja.

Malah, pelantikan pesuruhjaya kehakiman yang dibuat Yang di-Pertuan Agong juga perlu mengikut nasihat Perdana Menteri selepas berunding dengan Ketua Hakim Negara.


Peniaga berdepan tindakan jika letak syarat beli gula

BANGI, 17 Zulkaedah 1444H, Selasa – Peniaga yang sengaja mengenakan harga gula melebihi harga kawalan, menyorok bekalan atau meletakkan syarat pembelian bakal berdepan tindakan serta-merta termasuk disenarai hitam lesen perniagaan.

Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata, pihaknya tidak berkompromi dan akan mengambil tindakan tegas, termasuk mereka yang menjual gula putih bertapis kasar secara bersyarat atau gula jernih.

“Kita ada terima aduan kononnya peniaga kata boleh beli dua pek gula subsidi dengan syarat beli satu kilogram gula premium tidak bersubsidi.

“Itu pun satu kesalahan yang dilanggar dalam syarat lesen dikeluarkan itu,” katanya.

Justeru, bagi mengekang tindakan berkenaan Ops Manis yang dilancarkan bermula 3 Mei lalu sehingga kelmarin membabitkan empat negeri iaitu Kelantan, Terengganu, Pahang dan Kedah, akan dilanjut sehingga 30 Jun ini serta diperluas ke seluruh negara.

Mengulas lanjut, Salahuddin berkata, sehingga kini pihaknya menerima tujuh kes membabitkan jualan bekalan gula melebihi harga kawalan.

Katanya, apabila berlaku pelanggaran di mana-mana tempat, kedai atau daerah, katanya, KPDN akan mengeluarkan arahan digantung lesen dan disenarai hitam serta-merta.

Sehingga kelmarin, sebanyak 2,576 premis perniagaan diperiksa oleh anggota penguat kuasa KPDN dan sejumlah 60 aduan diterima merangkumi isu gula.

“Secara keseluruhannya, bekalan gula di pasaran tidak kritikal, masih mencukupi dan stabil serta berupaya menampung permintaan semasa,” katanya.


Israel punca perang di Gaza bukan Hamas

BANGI, 24 Rabiulawal 1445H, Selasa – Bekas Perdana Menteri, Datuk Seri Ismail Sabri Yaakob meminta semua pihak supaya tidak terperangkap dengan naratif Israel dan Barat, yang menuduh konflik terbaharu Palestin-Israel berpunca daripada Hamas.

Beliau dalam kenyataan berkata, konflik terbaharu itu berpunca daripada sejarah yang sangat panjang, selepas rakyat Palestin dikurung dalam penjara terbuka, dizalimi, dibunuh dan dirampas tanahnya selama berdekad.

Katanya, selagi punca ini tidak diselesaikan, maka konflik berkenaan akan terus berpanjangan dan mengorbankan ribuan nyawa.

“Hak mutlak rakyat di bumi Palestin untuk membentuk sebuah negara merdeka yang berdaulat wajib dipertahankan.

“Kerajaan Malaysia sejak dahulu sehingga kini tetap menyokong bahawa bumi Palestin perlu bebas daripada pendudukan haram Israel,” katanya.

Menurut Ismail, ketika Perhimpunan Agung Pertubuhan Bangsa-Bangsa Bersatu (UNGA) ke-77, beliau telah menggesa kuasa-kuasa besar untuk bersikap jujur dalam menyelesaikan isu rakyat Palestin.

“Namun, dalam krisis yang berlaku hari ini, saya ingin menggesa Pertubuhan Kerjasama Islam (OIC), Liga Arab, Pertubuhan Bangsa-Bangsa Bersatu (PBB) dan seluruh dunia Islam bersatu dan bersama-sama menghentikan kekejaman yang dilakukan rejim Zionis Israel ke atas bumi Palestin.

“Saya menyeru agar seluruh Keluarga Malaysia bersolidariti dan berdoa agar bumi Palestin akan terus dilindungi dan dirahmati oleh Allah SWT,” katanya.

Sehingga hari ini, pesawat perang Israel terus melancarkan serangan udara ke atas sasaran di pelbagai bahagian di Semenanjung Gaza.

Kementerian Kesihatan Palestin mengesahkan jumlah korban di Semenanjung Gaza kini meningkat kepada 704 orang, termasuk 143 kanak-kanak dan 105 wanita.


Aktiviti masjid, surau seluruh Perlis dihentikan sepanjang PKP

KANGAR, 7 Jamadilakhir 1442H, Rabu – Semua aktiviti terbuka secara berkumpulan di masjid dan surau seluruh negeri Perlis termasuk solat berjemaah dihentikan seketika sepanjang tempoh Perintah Kawalan Pergerakan (PKP) bermula Jumaat ini (22 Jan).

Raja Muda Perlis Tuanku Syed Faizuddin Putra Jamalullail dalam kenyataan yang dikeluarkan Majlis Agama Islam dan Adat Istiadat Melayu Perlis (MAIPs) hari ini bertitah perkara tersebut mendapat perkenan Raja Perlis, Tuanku Syed Sirajuddin Putra Jamalullail.

“Keputusan itu diambil setelah menerima pandangan dan nasihat daripada pihak Kementerian Kesihatan Malaysia mengenai perkembangan semasa penularan Wabak COVID-19 dan pelaksanaan semula PKP di negeri ini.

“Pelaksanaan solat Jumaat dibenarkan hanya melibatkan jemaah yang terdiri daripada anak kariah termasuk imam dengan tidak melebihi kapasiti maksimum mengikut saiz masjid dan tidak kurang daripada tiga orang seperti yang dipraktikkan sebelum ini,” titah baginda.

Baginda yang juga Yang Dipertua MAIPs bertitah bagi mengimarahkan masjid dengan solat lima waktu berjemaah, hanya pegawai dan jawatankuasa masjid yang bertugas sahaja iaitu tidak melebihi lima orang dibenarkan hadir.

Tuanku Syed Faizuddin bertitah semua masjid perlu mematuhi semua prosedur operasi standard (SOP) yang ditetapkan sebelum ini termasuk melaksanakan sanitasi.

Titah baginda semua pengerusi masjid perlu memastikan semua syarat di atas dipatuhi, masjid yang tidak mampu untuk memenuhi kesemua syarat-syarat dalam panduan adalah tidak dibenarkan untuk melaksanakan solat berjemaah dan solat Jumaat.

Baginda bertitah semua aktiviti masjid dan surau sama ada kelas, kuliah dan pengajian dalam tempoh PKP ditangguhkan dan pengajaran secara dalam talian boleh dilaksanakan sebagai alternatif. – Bernama


Kerajaan Thailand, BRN sepakat inisiatif 40 hari tanpa keganasan

BANGKOK, 30 Syaaban 1443H, Sabtu – Perbincangan terbaharu antara Kerajaan Thailand dan kumpulan bersenjata paling berpengaruh di selatan Thailand, Barisan Revolusi Nasional (BRN) mencapai ‘kemajuan memberangsangkan’ apabila kedua-dua pihak sepakat menghentikan keganasan sempena Ramadan.

Kesepakatan itu dicapai dalam mesyuarat dialog keamanan pusingan keempat yang diadakan di Kuala Lumpur dari 31 Mac hingga 1 April, disertai panel Dialog Keamanan Wilayah Sempadan Selatan Thailand (PEDP) yang diterajui Jeneral Wanlop Rugsanaoh manakala delegasi BRN diketuai Anas Abdulrahman.

PEDP dalam satu kenyataan memaklumkan bahawa kedua-dua pihak mencapai satu kesepakatan yang penting sekali gus akan mewujudkan keamanan berpanjangan di wilayah sempadan selatan Thailand.

“Kedua-dua pihak saling bersetuju mengenai “Peaceful Ramadan Initiative” untuk mewujudkan persekitaran yang kondusif ketika Ramadan.

“Inisiatif itu bertujuan memudahkan orang ramai melaksanakan ibadah mereka dengan selamat yang akan memupuk keyakinan masyarakat terhadap proses dialog damai yang inklusif,” menurut PEDP.

Aktiviti di bawah inisiatif itu akan dilaksanakan secara timbal balik oleh setiap pihak mengikut Prinsip Umum Proses Dialog Keamanan.

“Diharap ia akan menjadi langkah penting ke arah keamanan mampan di wilayah sempadan selatan Thailand,” menurut kenyataan itu.

Bekas Ketua Polis Negara, Tan Sri Rahim Mohd Noor bertindak sebagai fasilitator dan turut melibatkan beberapa pakar sebagai pemerhati.

Sementara itu,  menurut BRN kedua-dua pihak bersetuju untuk menghentikan keganasan sepanjang Ramadan bermula  esok hingga 14 Mei (10 Syawal).

“Persetujuan ini adalah untuk melahirkan suasana aman dan sejahtera bagi komuti Pattani khususnya yang berada di lapangan dan sebagai proses mewujudkan keyakinan antara kedua-dua pihak dalam usaha mewujudkan perdamaian yang hakiki di Pattani,” menurut BRN.

Dalam perkembangan lain, PEDP berkata kedua-dua pihak membincangkan kerangka kerja draf Kumpulan Kerja Bersama/Kumpulan Kajian Bersama yang akan ditubuhkan untuk menumpukan kepada tiga perkara substantif proses dialog damai iaitu: Pengurangan Keganasan, Perundingan Awam dan Penyelesaian Politik.

Selain itu, PEDP dan BRN menyokong “Prinsip Umum Proses Dialog Keamanan”, yang menggariskan perkara substantif yang akan dibincangkan kedua-dua pihak.

Kedua-dua pihak juga akan mendukung proses dialog damai yang bermaruah dan inklusif di samping berusaha mencari penyelesaian politik.

Sebelum ini, rundingan damai antara BRN dan Thailand diadakan di Kuala Lumpur pada Januari dan awal Mac 2020.

Bagaimanapun, rundingan bersemuka terhenti selama hampir dua tahun berikutan pandemik COVID-19. Namun, kedua-dua pihak telah mengadakan tiga mesyuarat secara maya sepanjang tempoh itu.

Mesyuarat rasmi dilihat memberi sinar baharu untuk menamatkan keganasan di Pattani, Yala, Narathiwat dan Songkhla — wilayah yang majoriti penduduknya beragama Islam.

Keganasan di selatan Thailand mula tercetus pada 2004 di empat wilayah dan sehingga kini sudah meragut lebih 7,000. – Bernama


Ahli Parlimen Gerik meninggal dunia

IPOH, 30 Rabiulawal 1442H, Isnin – Ahli Parlimen Gerik Datuk Hasbullah Osman, meninggal dunia di Raub, Pahang petang ini kerana sakit jantung.

Ahli Dewan Undangan Negeri (ADUN) Temenggor Salbiah Mohamed ketika dihubungi Bernama, mengesahkan perkara itu.

Beliau berkata Hasbullah, 63, disahkan meninggal dunia oleh pihak Hospital Raub, Pahang. – Bernama


Adakah Bersatu, PH cuba jatuhkan PM?: Najib

KUALA LUMPUR, 29 Syawal 1443H, Isnin – Jika benar Tan Sri Muhyiddin Yassin cuba mendapatkan sokongan Ahli Parlimen untuk menjadi Perdana Menteri sekali lagi, maka Parti Pribumi Bersatu Malaysia (Bersatu) dan Pakatan Harapan (PH) telah mengingkari ikrar mereka menyokong kerajaan Datuk Seri Ismail Sabri Yaakob, kata Datuk Seri Najib Razak.

Pengerusi Lembaga Penasihat Barisan Nasional (BN) itu merujuk kepada kenyataan Presiden Parti Warisan, Datuk Seri Shafie Apdal yang mendakwa, Muhyiddin telah menghubunginya dua bulan lalu untuk mendapatkan sokongan menjadi Perdana Menteri semula.

“Presiden Parti Warisan dedahkan bahawa Muhyiddin telah bersetuju berpakat dengan Anwar. Kononnya mereka sudah kumpul sokongan 119 Ahli Parlimen.

“Suruh Shafie Apdal sokong untuk tumbangkan PM Ismail dan sokong Muhyiddin jadi PM semula. Takkan Presiden Parti Warisan menipu benda macam ini?

“Jika benar… depan PH tandatangan Memorandum Persefahaman (MoU) untuk sokong kerajaan Ismail. Depan PPBM kata sokong kerajaan Ismail.

“Belakang pula, mereka senyap-senyap kumpul sokongan Ahli Parlimen untuk tumbangkan PM Ismail,” katanya dalam tulisan di laman Facebook, hari ini.

Najib yang juga Ahli Parlimen Pekan kemudiannya mencabar Muhyiddin untuk membuktikan beliau mendapat sokongan.

“Jika sudah ada sokongan 119 Ahli Parlimen maka dia patut tekan butang dengan segera. Malu apa, Abah kau?,” katanya lagi.

Pada satu majlis di Libaran, Sandakan semalam, Shafie mendakwa Muhyiddin – yang merupakan Presiden Bersatu dan Pengerusi Perikatan Nasional – memberitahunya bahawa beliau mendapat sokongan 119 Ahli Parlimen dalam Dewan Rakyat yang mempunyai 222 anggota.

Shafie juga mendakwa beliau membincangkan perkara itu dengan Presiden PKR, Datuk Seri Anwar Ibrahim yang menurutnya bersetuju menyokong Muhyiddin.

“Saya beritahu dia (Muhyiddin), kalau kamu ada nombor, teruskan, saya takkan ikut kamu,” kata Shafie di Libaran.


Kejadian di Gunung Jerai akibat fenomena aliran puing: Pakar

ALOR SETAR, 11 Muharram 1443H, Jumaat – Kejadian yang berlaku di Gunung Jerai sehingga mengakibatkan banjir lumpur di sekitar kawasan pergunungan itu bukan akibat fenomena kepala air, sebaliknya ia dikenali sebagai aliran puing yang agak biasa berlaku di kawasan pergunungan.

Felo Penyelidik Utama Institut Alam Sekitar dan Pembangunan (LESTARI) Universiti Kebangsaan Malaysia (UKM) Prof Emeritus Datuk Dr Ibrahim Komoo berkata aliran puing adalah fenomena lebih tepat bagi merujuk kepada kejadian tanah runtuh yang berlaku ekoran hujan ekstrem di puncak gunung.

“Air hujan dalam kuantiti yang banyak biasanya dalam tempoh 10 hingga 15 minit berada dalam alur sungai namun tidak terkeluar daripada alur itu, ia dipanggil kepala air, biasanya paras air meningkat beberapa meter sahaja.

“Aliran puing ini pula apabila air bercampur tanah dan sisa-sisa hutan bergerak pantas ke bawah, semuanya masuk ke dalam alur sungai dan kemudiannya sampai di kaki bukit ia akan terenap,” katanya kepada Bernama di sini hari ini.

Dalam kejadian pada petang Rabu lepas, kawasan di sekitar Gunung Jerai dilanda banjir lumpur dan tanah runtuh akibat arus sangat deras turun secara tiba-tiba dari aliran-aliran sungai di gunung berkenaan yang sehingga setakat ini meragut empat nyawa, manakala dua lagi mangsa masih hilang.

Bencana itu juga menyebabkan kerosakan pelbagai jenis harta benda, kediaman dan banyak fasiliti di pekan berdekatan akibat ditenggelami lumpur tebal.

Ibrahim berkata kejadian seumpama itu akan mengambil masa yang lama untuk berulang kerana kawasan puncak gunung telah bersih daripada sisa-sisa terkumpul seperti pokok tumbang sekali gus tiada halangan untuk air hujan mengalir.

Beliau berkata kejadian aliran puing sebelum ini pernah berlaku antaranya di Pos Dipang, Perak pada 1996 yang memusnahkan kampung Orang Asli dan mengorbankan 44 nyawa.

“Kejadian hampir sama juga berlaku di Genting Sempah pada 1995 yang turut mengorbankan banyak nyawa,” katanya.

Tambahnya kejadian itu merupakan fenomena alam semula jadi dan tiada kaitan dengan sebarang aktiviti pembalakan.

Pakar hidrologi sekitaran dan permodelan sungai Prof Datuk Dr Mohd Ekhwan Toriman pula berkata berdasarkan pengamatan imej satelit, tiada aktiviti pembalakan atau pertanian terbuka secara besar-besaran berlaku di kawasan Gunung Jerai.

Jelasnya luruan air akibat kadar hujan yang tinggi membawa bersama serpihan kayu, batuan dan kelodak sehingga membentuk gelombang lumpur atau debris menyebabkan banjir lumpur di bahagian kaki gunung sehingga kedalaman 1.5 meter.

“Dalam kejadian di Gunung Jerai ini, kemungkinan ia berlaku apabila debris yang terkumpul secara semula jadi membentuk empangan di bahagian hulu sungai. Apabila jumlah hujan melebihi dari biasa mengakibatkan banyak serpihan dan dahan-dahan kayu diangkut dan tersangkut di empangan semula jadi ini.

“Tekanan kuat menyebabkan empangan ini pecah dan membawa bersama lumpur, batuan, serpihan kayu, sedimen dan kelodak,” katanya.

Katanya taburan hujan di stesen hujan Gunung Jerai dan stesen hujan Kampung Singkir Genting masing-masing merekodkan 281 milimeter (mm) dan 172 mm semasa kejadian.

Sementara itu, Presiden Institut Geologi Malaysia (IGM) Abd Rasid Jaapar dalam kenyataan berkata kajian terperinci dan pelan tindakan perlu dibangunkan dengan mengarusperdana konsep pengurangan risiko bencana, selari amalan baik antarabangsa yang digariskan dalam Sendai Framework for Disaster Risk Reduction 2015-2030 oleh Pejabat Pertubuhan Bangsa-bangsa Bersatu bagi Pengurangan Risiko Bencana (UNDRR).

Justeru, beliau menyarankan satu kajian bencana geologi secara menyeluruh, bebas dan dianggotai pelbagai bidang kepakaran diterajui oleh ahli geologi dilakukan di Gunung Jerai dan kawasan sekitarnya.

“IGM juga berpendapat kajian potensi bahaya, kerapuhan dan risiko bencana berkaitan geologi perlu dilaksanakan terhadap semua kawasan produk pelancongan semula jadi termasuk geopark dan geotapak di seluruh negara,” katanya. – Bernama


Rejim penjajah Israel makin agresif, tiada toleransi

BRUSSELS, 22 Syawal 1444H, Sabtu – Kesatuan Eropah (EU) mendakwa pengeboman ganas rejim penjajah ke atas Semenanjung Gaza sebagai tindakan tiada toleransi, sambil menggesa Tel Aviv menghentikan perbuatan kejam itu, lapor agensi berita Anadolu.

Jurucakap EU, Peter Stano menerusi sidang media, melahirkan rasa bimbang dengan peningkatan keganasan dalam beberapa hari kebelakangan ini di wilayah Palestin.

Katanya, tentera pengganas negara haram itu mesti mematuhi undang-undang kemanusiaan antarabangsa sambil menegaskan tindakan pengeboman secara sewenang-wenang di Semenanjung Gaza adalah perbuatan tidak boleh diterima.

Kelmarin, sumber Palestin berkata, usaha Mesir untuk menjadi perantara gencatan senjata tidak membuahkan hasil.

Sementara itu, rejim zionis berkata, serangan udara ke atas Gaza adalah sebahagian operasi perisai – sebagai tindak balas terhadap tembakan roket dari Gaza susulan kematian rakyat Palestin yang melancarkan mogok lapar ketika dalam tahanan penjara Israel, minggu lalu.

Menurut angka Palestin, sekurang-kurangnya 130 rakyat Palestin yang terkorban disebabkan tembakan tentera pengganas sejak awal tahun ini. -Agensi


Syarikat dari AS dipelawa melabur di Perlis: Pemangku Raja

KANGAR, 19 Muharam 1445H, Ahad – Pemangku Raja Perlis, Raja Muda Tuanku Syed Faizuddin Putra Jamalullail mempelawa syarikat-syarikat di Amerika Syarikat yang berhasrat mengembangkan perusahaan mereka di Malaysia untuk meneroka pelaburan baharu di Perlis.

Menurut kenyataan yang dikeluarkan oleh Majlis Agama Islam Dan Adat Istiadat Melayu Perlis (MAIPs), baginda bertitah demikian di majlis penyerahan ‘Sumbangan Ibnu Sabil MAIPs’ kepada Konsulat Jeneral Malaysia di Los Angeles, California, Amerika Syarikat, semalam.

Baginda yang juga merangkap Yang DiPertua MAIPs menyerahkan sumbangan bernilai RM5,000 kepada Konsul Jeneral Malaysia di Los Angeles, Anil Fahriza Adenan.

Tabung Ibnu Sabil disumbangkan oleh pihak MAIPs kepada beberapa Pejabat Perwakilan negara di luar negara terpilih dengan tujuan membantu rakyat Malaysia yang berhadapan dengan situasi kecemasan, terputus bekalan saradiri atau terkandas untuk kembali ke tempat asal atau meneruskan perjalanan.

Kenyataan yang sama memaklumkan bahawa Anil Fahriza dalam ucapannya berkata Chuping Valley Industrial Area (CVIA) dan Perlis Inland Port (PIP) yang sedang dibangunkan mampu menjadi pemangkin pertumbuhan ekonomi di negeri Perlis dan seterusnya menarik lebih banyak pelaburan berkualiti dan berteknologi tinggi’.

Anil Fahriza berkata sektor-sektor yang disasar membuat pelaburan di Perlis adalah seperti ‘green manufacturing’, ‘renewable energy’ serta industri halal, selari dengan pendekatan yang dibawa oleh pentadbiran  Amerika Syarikat yang menggalakkan pertumbuhan ekonomi bersih dan hijau.  – Bernama


Ribuan penduduk Myanmar cari perlindungan lebih selamat di sempadan

YANGON, 25 Jamadilawal 1443H, Khamis – Ribuan penduduk di Myawaddy di negeri Kayin, Myanmar kehilangan tempat tinggal selepas pertempuran antara tentera dan pasukan antijunta sejak dua minggu lepas.

Keadaan tersebut memaksa lebih satu pertiga daripada penduduk kampung mencari perlindungan dengan melintasi sempadan ke negara jiran, Thailand.

Sejak pertengahan Disember, lebih 16,000 penduduk di Lay Kay Kaw dan kampung sekitar Phlu Gyi, Phlulay, Rathegu, Hyeemaee Warkhi, Mae Htaw Thale dan Pahikalaw melarikan diri mencari perlindungan.

Kebanyakan mereka sanggup berjalan kaki melintasi sempadan ke wilayah Tak.

Setiausaha Agung Liga Wanita Burma, Naw Say Say yang membantu pelarian sempadan Thailand -Myanmar memberitahu RFA, kebanyakan mereka yang memasuki Thailand kini berlindung di ladang lembu berhampiran kampung Mae Kot Kin.

“Setakat yang kita tahu, lebih 10,000 kehilangan tempat tinggal daripada 10 buah kampung.

“Mereka berpindah dari satu tempat ke tempat lain dan situasi itu menyebabkan sukar pihak kami mendapat jumlah yang sebenar,” katanya.

Mereka juga dilaporkan kelaparan selain ketiadaan keperluan asas utama seperti pakaian, ubat-ubatan, makanan dan tempat tinggal untuk pelarian.

Pekerja perlindungan memberitahu RFA, pelarian kini berdepan masalah kesihatan apabila ada dalam kalangan mereka dikesan mengalami taun berikutan ketiadaan bekalan air bersih. – Agensi


BERJASA bawa imej watan, tawar agenda Impian Nasional

BANGI, 28 Zulhijjah 1444H, Isnin – BERJASA menepis tohmahan pihak tertentu yang mendakwa parti itu ultra nasionalis, pemecah perpaduan kaum dan bersifat perkauman.

Naib Presiden BERJASA, Afif Badhrulhisham berkata, segala tohmahan yang dilemparkan kepada parti berkenaan adalah tidak benar serta tidak menggambarkan imejnya yang sebenar.

Beliau menegaskan, BERJASA adalah parti yang berimejkan watan dan membawa agenda masa hadapan untuk negara dengan menawarkan ‘blue print’ Impian Nasional kepada rakyat Malaysia.

“Oleh sebab itu, parti ini selain ingin membawa imej yang beridentitikan watan, BERJASA juga dikenali sebagai parti masa hadapan dengan menawarkan agenda Impian Nasional kepada rakyat Malaysia yang menggariskan enam teras utama.

“Antara enam teras tersebut ialah politik dan kepimpinan, ekonomi dan sara hidup, teknologi dan alam sekitar, pendidikan dan modal insan, Perlembagaan dan perundangan serta identiti nasional dan perpaduan.

“Kesemua teras ini dirangka oleh BERJASA untuk membawa negara Malaysia ke arah yang lebih baik pada masa hadapan,” katanya.

Beliau berkata demikian ketika menyampaikan mengenai pengenalan BERJASA dalam Wacana Impian Nasional (WIN),  yang disiarkan di Facebook Wanita BERJASA Malaysia pada Sabtu lalu.

Selain berkongsi mengenai agenda dan hala tuju parti itu, Afif turut menerangkan secara terperinci berkenaan sejarah penubuhan BERJASA yang dahulunya berwarna hijau sehingga ditransformasikan dengan imej lebih segar menggunakan warna magenta.


‘Tidak undi bermakna mengundi calon berniat jahat’

BANGI, 10 Zulkaedah 1444H, Selasa – Tun Dr Mahathir Mohamad mengingatkan bahawa tindakan orang Melayu yang bosan dengan politik dan tidak keluar mengundi pada pilihan raya, akan membolehkan calon yang mengamalkan sogokan dipilih menjadi kerajaan.

Ini kerana katanya, jika ramai orang Melayu tidak mengundi, maka undi ini akan datang daripada pengundi yang telah disogok oleh parti serta calon yang berhasrat mencari kekayaan dengan menjadi kerajaan.

Atas sebab itu, bekas Perdana Menteri itu mendakwa, tindakan tidak mengundi adalah sama seperti mengundi calon yang bergantung kepada sogokan.

“Mereka yang bergantung kepada sogokan bukanlah calon yang bersih. Jika mereka mendiri kerajaan, mereka akan salah guna kuasa dan mencuri.

“Kita sudah lihat bagaimana calon yang tidak baik apabila menang dan mendiri kerajaan telah curi berbilion ringgit duit kerajaan, merosakkan parti dan pemerintan dan menjadi Malaysia sebagai ‘kleptokrasi’ iaitu negara yang diperintah oleh pencuri dan penjenayah,” katanya dalam tulisan di Facebook, hari ini.

Justeru, beliau berkata, jika pengundi ingin mendapatkan kerajaan yang baik, maka undilah calon yang bersih dan tidak mengamalkan sogokan wang.

“Hanya kerajaan yang didiri oleh wakil rakyat yang bersih sahaja yang akan berkhidmat untuk bangsa, negara dan agama.

“Jangan bosan dan tidak undi. Tidak undi bermakna mengundi calon yang berniat jahat yang akan merosakkan masa depan pengundi,” katanya.


Wanita didakwa menipu untuk terima bantuan banjir

KUANTAN, 1 Jamadilakhir 1443H, Selasa – Seorang wanita tergamak menipu mengatakan dirinya adalah mangsa banjir bagi mendapatkan bantuan yang disalurkan badan bukan kerajaan (NGO) dan sukarelawan di Mentakab, Temerloh baru-baru ini.

Ketua Jabatan Siasatan Jenayah Komersial Pahang Supt Mohd Wazir Mohd Yusof berkata suspek berumur 33 tahun itu didakwa membuat permohonan bantuan banjir yang disampaikan sebuah NGO di pusat pemindahan sementara (PPS) di Temerloh pada 29 Disember lepas.

“Suspek mendakwa dirinya berstatus ibu tunggal kepada tiga anak dan tidak menerima sebarang bantuan, menyebabkan NGO tersebut memberi sumbangan kewangan, bekalan makanan, toto, selimut, bantal dan peralatan elektrik seperti kipas angin, mesin pengisar dan periuk nasi bernilai RM700.

“Bagaimanapun, NGO itu menerima rungutan orang ramai mendakwa wanita itu bukan mangsa banjir kerana alamat rumah yang digunakan dalam permohonan itu tidak didiami suspek,” katanya menerusi kenyataan di sini hari ini.

Mohd Wazir berkata seorang ahli NGO Itu membuat semakan sendiri dan mendapati wanita itu turut membuat permohonan bantuan kepada NGO serta sukarelawan lain, menyebabkan pengadu membuat laporan polis.

Siasatan awal polis juga mendapati alamat yang digunakan oleh suspek serta rumah yang didakwa ditumpanginya tidak berpenghuni selain semakan dengan ketua kampung di situ mengesahkan wanita itu bukan mangsa banjir.

Sehubungan itu, siasatan dijalankan mengikut Seksyen 420 Kanun Keseksaan yang memperuntukkan hukuman penjara hingga 10 tahun dan sebat dan boleh didenda, jika sabit kesalahan. – Bernama


Kerajaan lulus peruntukan RM300 juta bina lebuh raya rakyat di Kelantan

KOTA BHARU, 17 Rejab 1443H, Sabtu – Kerajaan meluluskan peruntukan sebanyak RM300 juta bagi Projek Lebuh Raya Rakyat di Bukit Tiu ke Kampung Berangan Mek Nab di Machang membabitkan laluan sejauh 10 kilometer (km).

Menteri di Jabatan Perdana Menteri (Ekonomi) Datuk Seri Mustapa Mohamed berkata, projek lebuh raya yang telah diluluskan di bawah projek pembangunan Rancangan Malaysia Ke-12 (RMK-12) itu akan mula dibina pada April depan dan dijangka siap April 2025.

“Sebelum ini kerajaan negeri telah menyiapkan lebuh raya ini kira-kira 35 peratus.

“Namun, hasil perbincangan antara kerajaan Pusat dan kerajaan negeri sebelum ini, pihak kerajaan Persekutuan bersetuju untuk menyambung pembinaan alih projek ini dan ketika ini sedang di peringkat penilaian Jabatan Kerja Raya (JKR),” katanya kepada pemberita selepas mengadakan lawatan kerja di tapak projek Lebuhraya Kota Bharu-Kuala Krai dekat Kok Lanas, hari ini.

Sementara itu, dalam perkembangan lain, Mustapa berkata bagi projek Lebuh Raya Kota Bharu-Kuala Krai membabitkan Pakej 2B (dari Ketereh ke Kok Lanas) mengalami kelewatan sebanyak 15 peratus daripada jadual yang ditetapkan dan dijangka siap Oktober depan.

Katanya, antara punca menyebabkan kelewatan pembinaan lebuh raya sejauh 6.2 km itu adalah disebabkan pelaksanaan Perintah Kawalan Pergerakan (PKP), masalah kewangan selain membabitkan isu pemilikan tanah.

“Setakat ini, tiada isu berbangkit tentang kenaikan kos tambahan bagi pembinaan lebuh raya ini.

“Jika mengikut kos awal, ia membabitkan sebanyak RM200 juta namun setakat ini ia hanya menelan belanja RM168 juta..peningkatan kos tidak berbangkit, sebab projek sedang dilaksanakan,” katanya.

Beliau berkata, projek Lebuh Raya Kota Bharu-Kuala Krai yang melibatkan jajaran sepanjang 67.56 km iaitu meliputi tujuh pakej dengan anggaran kos keseluruhan sebanyak RM2.7 bilion dijangka siap sepenuhnya menjelang 2025 termasuk projek Central Spine Road. – Bernama


Penjawat awam harus utamakan penggunaan bahasa Melayu

BANGI, 11 Jamadilakhir 1444H, Rabu – Penjawat awam dan agensi kerajaan perlu mengutamakan penggunaan bahasa Melayu sebagai langkah memperkasakan bahasa kebangsaan.

Felo utama Institut Kajian Etnik (KITA) UKM, Profesor Datuk Dr Teo Kok Seong berkata, bahasa Melayu mestilah digunakan sebagai bahasa utama untuk urusan pejabat kerajaan dan semua urusan rasmi.

“Penggunaan bahasa Melayu tertakluk di bawah Pekeliling Perkhidmatan Bilangan 1 Tahun 2020 iaitu Pemerkasaan Penggunaan Bahasa Kebangsaan dalam Perkhidmatan Awam.

“Pekeliling ini tidak hanya memperincikan peranan agensi dan penjawat awam dalam urusan rasmi dalam dan luar negara sahaja.

“Bahkan turut menyatakan komitmen tinggi kerajaan untuk menguatkuasakan pemantauan pelaksanaannya melalui audit bahasa,” katanya seperti dilapor Sinar Harian, hari ini.

Beliau berkata demikian sebagai mengulas sesetengah agensi kerajaan termasuk kementerian yang tidak menjadikan bahasa Melayu sebagai bahasa utama dalam urusan rasmi.

Dalam pada itu pakar bahasa Melayu, Profesor Emeritus Datuk Dr Nik Safiah Karim melahirkan rasa kesal berikutan terdapat agensi kerajaan enggan menggunakan bahasa Melayu dalam urusan rasmi.

Beliau menjelaskan, sewajarnya kenyataan akhbar, hebahan dan sebagainya dibuat dalam bahasa Melayu.

“Kakitangan dan penjawat awam perlu mengutamakan bahasa kebangsaan terlebih dahulu sebelum menyediakan kenyataan dalam bahasa Inggeris, Mandarin atau Tamil untuk keperluan pihak tertentu,” katanya.


Kotak hitam pesawat terhempas Yeti Airlines ditemukan

POKHARA, 23 Jamadilakhir 1444H, Isnin – Pasukan mencari dan menyelamat (SAR) telah menemukan kotak hitam pesawat Yeti Airlines yang terhempas di Pokhara, Nepal yang mengorbankan 68 penumpang, semalam.

Jurucakap Lapangan Terbang Antarabangsa Tribhuvan Kathmandu, Prem Nath Thakur mengesahkan penemuan kotak hitam yang telah diserahkan kepada Tentera Nepal bagi menyiasat punca penerbangan terhempas.

Anggota SAR dilaporkan berdepan cuaca buruk dalam proses mencari mayat mangsa terkorban, dengan 68 mangsa disahkan terkorban setakat ini.

Pesawat ATR 72-500 itu membawa 57 rakyat Nepal, lima India, empat Russia, dua Korea Selatan dan masing-masing seorang rakyat Argentina, Ireland, Australia dan Perancis.

Sementara itu, pengecaman 35 mayat telah selesai dilakukan di lokasi nahas pesawat Yeti Airlines di daerah Kaski di barat Nepal.

Sementara itu, Pemangku Pegawai Polis Daerah Kaski, Inspektor Polis Gyan Bahadur Khadka berkata, semua mayat yang ditemui telah dihantar Ke Akademi Sains Kesihatan Pokhara dan akan diserahkan kepada ahli keluarga selepas proses bedah siasat.

Dalam laporan semalam, sebuah video yang dimuat naik di media sosial menunjukkan pesawat itu kelihatan terbang rendah melintasi sebuah kawasan berkepadatan penduduk tinggi sebelum membuat belokan tajam.

Saksi kejadian juga berkata, sejurus terhempas, kelihatan asap hitam berkepul ke udara serta mereka melihat serpihan-serpihan pesawat yang masih terbakar.

Ratusan anggota tentera Nepal dikerah ke lokasi nahas di kawasan lembah Sungai Seti, yang hanya sejauh 1.5 kilometer dari lapangan terbang.

Penyiasat berkata, proses siasatan dan penentuan punca insiden berkenaan dijangka mengambil masa beberapa bulan. – Agensi


Lompat parti bukti kebobrokan politikus

BANGI, 12 Zulhijjah 1441H, Ahad – Situasi politik semasa memperlihatkan ramai di kalangan ahli politik berjuang untuk perut serta poket sendiri sahaja.

Pemerhati politik, Prof Dr Zainur Rashid Zainuddin menerusi catatan di Facebook mendakwa, perjuangan untuk agama, bangsa dan negara hanyalah retorik pemanis bibir ketika kempen pilihan raya ataupun ucapan pembakar semangat di mesyuarat agung tahunan parti masing-masing.

Mengimbau krisis politik Perak pada tahun 2009 serta tindakan ADUN UMNO menyertai Warisan pada Pilihan Raya Umum ke-14 (PRU-14) beliau berkata, melompat parti adalah di antara bukti kebobrokan pemain pentas politik negeri dan negara.

“Bukan sedikit jumlah imbuhan kewangan buat mereka yang keluar atau melompat parti. Krisis politik DUN Perak pada tahun 2009 yang mengakibatkan pertukaran kerajaan Pakatan Rakyat kepada BN.

“Seorang Exco negeri Perak yang keluar parti PKR dikhabarkan menerima sejumlah RM6 juta sebagai imbuhan.

“Manakala PRU14 pada 2018, lompatan beberapa ADUN UMNO ke Warisan menyebabkan jatuhnya kerajaan negeri BN kepada Warisan dengan imbuhan yang diterima sehingga RM 20 juta. Siapa lagi boleh diletakkan harapan?,” soalnya.

Ketika ini krisis politik membabitkan Kerajaan Negeri Sabah makin hangat diperkatakan apabila bekas Ketua Menteri, Tan Sri Musa Aman mendakwa mempunyai sokongan majoriti untuk membentuk kerajaan negeri.

Khamis lalu, Ketua Menteri Sabah, Datuk Seri Mohd Shafie Apdal mengumumkan pembubaran Dewan Undangan Negeri (DUN) Sabah bagi memberi laluan kepada pilihan raya negeri diadakan dalam tempoh 60 hari.

Mohd Shafie membuat pengumuman berkenaan pada sidang akhbar khas di Pusat Pentadbiran Negeri Sabah di sini selepas mendapat perkenan Yang di-Pertua Negeri Sabah, Tun Juhar Mahiruddin.

DUN Sabah mempunyai 65 kerusi dengan blok kerajaan menguasai 45 kerusi manakala blok pembangkang 20 kerusi.

Blok kerajaan terdiri daripada Warisan (31 kerusi), DAP (6), UPKO (2), PKR (2) dan ADUN dilantik (4), sementara blok pembangkang pula merangkumi Bersatu (9), PBS (4), STAR (3), Bebas (2), UMNO (1) dan ADUN dilantik (1).

Mohd Shafie dilantik sebagai Ketua Menteri pada 12 Mei 2018 dan pembubaran DUN itu dibuat setelah kerajaan negeri pimpinannya memerintah selama kira-kira 26 bulan.


Vaksin tak bertentang dengan Islam: Ketua Dewan Ulama PAS

PASIR PUTEH. 5 Rejab 1442H, Rabu – Dewan Ulama PAS menasihati umat Islam agar menerima vaksin COVID-19 yang bakal diagih kepada rakyat bermula akhir bulan ini tanpa rasa ragu berikutan jaminan telah diberikan bahan itu tidak mempunyai unsur bercanggah dengan Islam.

Ketuanya Dr Nik Muhammad Zawawi Salleh berkata keperluan bagi umat Islam menerima vaksin tersebut juga berdasarkan beberapa prinsip asas ajaran Islam iaitu menjaga keharmonian Islam, kesihatan, harta benda, nyawa dan sektor ekonomi.

“Ia (ancaman COVID-19) menghalang umat Islam daripada menunaikan solat berjemaah dan solat Jumaat di masjid dan memutuskan silaturahim apabila tidak boleh berhubung dan menziarahi sanak saudara serta sahabat handai yang mengalami musibah.

“Wabak yang sedang mengancam negara sekarang boleh meruntuhkan prinsip-prinsip asas berkenaan sekiranya tidak dibendung dengan segera,” katanya ketika ditemui pemberita selepas Program Info On Wheels Kempen Pematuhan SOP COVID-19, di sini hari ini.

Sementara itu, Pengarah Penerangan Kelantan Azahar Ismail berkata pihaknya akan menaikkan kira-kira 400 kain rentang mengenai proklamasi darurat di tepi-tepi jalan dan di tempat awam di seluruh negeri dalam masa terdekat.

Darurat yang dilaksanakan ini adalah demi keselamatan rakyat yang terjejas oleh ancaman COVID-19, katanya. – Bernama


Penduduk Sudan rasa seperti tinggal di ‘bandar syaitan’

KHARTOUM, 29 Syawal 1444H, Sabtu – Rompakan besar-besaran oleh orang awam dan kumpulan bersenjata menjadikan keadaan hidup lebih sengsara bagi penduduk Khartoum yang terperangkap dalam pertempuran sengit antara Angkatan Tentera Sudan dan pasukan separa tentera Rapid Support Forces (RSF).

“Kami kini tinggal di bandar syaitan. Orang ramai merompak segala-galanya dan pihak tentera mahupun RSF atau polis.

“Tada siapa pun daripada mereka mahu melindungi rakyat. Di manakah negeri itu?” kata Mohamed Saleh, 39, seorang guru sekolah rendah.

Kilang-kilang, termasuk kilang gandum milik DAL Group, konglomerat terbesar negara, telah dirompak di zon perindustrian utama Sudan, yang mengandungi pengeluar makanan dan perindustrian utama.

“Mereka mengacukan parang dan melambainya ke udara,” kata Qassim Mahmoud, Pengurus Besar bank.

Dia melihat keadaan itu ketika melarikan diri dari Khartoum ke Mesir, serta melihat orang ramai merompak guni gandum dan peralatan besar.

Walaupun RSF menguasai ibu negara di darat dan pihak tentera melakukan serangan udara yang kerap, saksi berkata, polis hilang begitu sahaja dari jalanan apabila pertempuran bermula di Khartoum pada 15 April.

“Tiada siapa yang melindungi kami. Tiada polis. Tiada negeri. Penjenayah menyerang rumah kami dan mengambil semua milik kami,” kata Sarah Abdelazim, 35, seorang kakitangan kerajaan.

Tentera Darat menuduh RSF merompak bank, pasar emas, rumah dan kenderaan namun RSF menafikan tuduhan itu dan mengeluarkan video yang menunjukkan anggotanya menangkap perompak.

Pasukan separa tentera mengatakan sesetengah orang memakai pakaian seragam RSF dan mencuri untuk membuat mereka kelihatan buruk.

RSF juga menafikan perkara itu, dakwaan beberapa saksi berkata, pihaknya mencuri kenderaan dan mendirikan khemah di rumah orang.

Sejak 15 April, pergelutan antara pihak tentera dan RSF terus berlangung tanpa henti dan mengakibatkan ribuan rakyat Sudan keluar dari negara mereka sendiri.

Ketua Angkatan Tentera Sudan, Abdel Fattah al-Burhan dan ketua RSF, Mohamed Hamdan Dagalo, telah berkongsi kuasa selepas rampasan kuasa pada 2021 yang disusuli pemberontakan 2019 menggulingkan Omar al-Bashir.

Amerika Syarikat dan Arab Saudi sedang menjadi pengantara rundingan di Jeddah bagi mencapai gencatan senjata yang berkekalan di negara tersebut. -Agensi


KPM pandang serius kejadian  buli di sekolah

CYBERJAYA, 5 Jamadilawal 1443H, Jumaat – Kes buli melibatkan seorang pelajar di sebuah Maktab Rendah Sains Mara (MRSM) dipandang serius oleh Kementerian Pendidikan (KPM) meskipun institusi berkenaan bukan di bawah tanggungjawabnya.

Menteri Pendidikan, Senator Datuk Dr Radzi Jidin berkata, pihaknya telah dimaklumkan bahawa tindakan susulan sudah diambil selepas berhubung dengan pihak yang terlibat.

“Saya menerima hantaran video yang tular berkenaan murid yang dipukul di sebuah asrama dan berdasarkan siasatan awal, kami dapati kejadian tersebut tidak melibatkan institusi bawah KPM.

“Namun, KPM telah berhubung dengan pihak yang terlibat dan dimaklumkan bahawa tindakan susulan telah pun diambil.

“KPM komited untuk menyediakan persekitaran sekolah yang selamat selaras dengan konsep #sekolahkuSEJAHTERA,” katanya dalam satu kenyataan, hari ini.

Sebelum ini tular di media sosial video kejadian buli yang dipercayai melibatkan sebuah MRSM.

Menerusi rakaman itu, beberapa orang pelajar dilihat menumbuk seorang rakan sambil beberapa orang lagi memerhatikan sahaja kejadian itu.

Susulan daripada itu, Majlis Amanah Rakyat (Mara) yang mengesahkan kejadian berkenaan berjanji tidak berkompromi dan akan mengambil tindakan tegas terhadap pelajar serta pihak yang terlibat dalam kes berkenaan.


Gaza diserang lagi!

GAZA, 16 Zulhijjah 1442H, Isnin – Walaupun gencatan senjata dilaksanakan, rejim pengganas Israel masih melancarkan serangan ke atas dua lokasi ketenteraan milik Pergerakan Perjuangan Islam Palestin (Hamas) di Gaza, lewat malam Ahad.

Menurut agensi berita Anadolu, pesawat tempur Israel mengebom sebuah lokasi di Khan Younis di selatan Semenanjung Gaza dan di utara wilayah terkepung itu.

Difahamkan, serangan berkenaan menyebabkan kerosakan terhadap harta benda awam di kawasan berdekatan.

Bagaimanapun, tiada korban dilaporkan dalam serangan udara itu.

Serangan berlaku setelah Israel memutuskan menyekat zon penangkapan ikan bagi nelayan Palestin di Gaza, sebagai tindak balas terhadap pelancar belon api di sempadan Israel-Gaza sehingga menyebabkan kebakaran di tiga lokasi.

Pengeboman terbaharu berlaku dalam tempoh dua bulan selepas serangan Israel selama 11 hari ke atas Gaza, yang mengorbankan sekurang-kurangnya 260 nyawa termasuk 66 kanak-kanak, selain kerosakan teruk pada infrastruktur serta perumahan di wilayah berkenaan.

Laporan Penilaiain Kerosakan dan Keperluan Segera (RDNA) Gaza awal bulan ini mendedahkan, sejumlah AS$290 juta hingga AS$380 juta kerugian dialami Gaza akibat serangan 11 hari itu. –  Agensi


Menyesal di penghujung nyawa

1. ALLAH mengingatkan kita di dalam al-Quran bahawa apabila tiba saat kematian, akan ada manusia yang memohon kepada Allah supaya diberikan peluang untuk kembali beribadah di dunia. Firman Allah:

حَتَّىٰ إِذَا جَاءَ أَحَدَهُمُ الْمَوْتُ قَالَ رَبِّ ارْجِعُونِ

“Sehinggalah apabila datangnya kematian, dia berkata: Wahai Tuhanku, kembalikan aku ke dunia!” (al-Mukminun:99)

2. Sebahagian mufassir menyatakan bahawa ayat ini adalah berkenaan situasi orang kafir yang menyesal akan kemungkaran serta maksiat yang mereka lakukan di muka bumi ini. Namum secara umumnya, ayat ini turut mengingatkan keadaan muslim mahupun kafir yang berada di ambang kematian mereka. Sabda Rasulullah:

إذا حضر الإنسان الموت جمع كل شيء كان يمنعه من حقه بين يديه فعنده يقول رب ارجعون لعلي أعمل صالحا فيما تركت

“Ketika datangnya kematian kepada seseorang, akan datang terbayanglah semua perkara yang pernah dia tinggalkan (atau tidak lakukan sedangkan sepatutnya dia laksanakan). Maka ketika itu dia berkata: Wahai Tuhanku, kembalikan aku ke dunia agar aku boleh melakukan amal soleh yang pernah aku tinggalkan.”

3. Perhatikan apa yang telah diungkapkan oleh Abu Bakar ketika berada di ambang kematian beliau. Kata Abu Bakar kepada Aisyah:

قال لعائشة: “انظروا ثوبي هذين، فاغسلوهما وكفنوني فيهما، فإن الحي أولى بالجديد من الميت”

“Wahai Aisyah, perhatikan baju ini, bersihkanlah baju ini dan kafankanlah aku dengannya. Kerana pakaian yang baharu itu hanya sesuai untuk yang hidup (sedangkan aku di ambang kematian).

4. Abu Bakar orang yang paling banyak menyumbang untuk Islam. Segala hartanya disumbangkan untuk Islam sehingga di saat kematian, beliau hanya meminta dikafankan dengan pakaian yang sedia ada. Diminta dibasuhkan baju tersebut dan dikafankan dengannya sedangkan hartanya yang lain telah disumbangkan kepada Islam. Lihat bagaimana pengakhiran orang yang soleh, sehingga di saat kematian masih sempat memikirkan amalan kebajikan yang boleh dilakukannya.

5. Perhatikan pula bagaimana Saidina Umar memohon keampunan Allah di saat kematian beliau. Menurut riwayat, di saat kematian Umar, kepala beliau dipangku oleh anaknya iaitu Abdullah ibn Umar. Umar meminta anaknya supaya meletakkan pipinya ke tanah, merendah diri memohon keampunan dari Allah. Kata Umar kepada anaknya:

ضَعْ خَدِّي بِالأَرْضِ لا أُمَّ لَكَ , وَيْلِي وَوَيْلُ أُمِّي إِنْ لَمْ يَغْفِرِ اللَّهُ عَزَّ وَجَلَّ

“Letakkan pipi aku ke tanah! Celakalah buat diriku dan ibuku sekiranya Allah tidak memberikan keampunan buatku!”

6. Di saat kematian ini, Umar masih sempat lagi memohon keampunan kepada Allah sedangkan beliau adalah antara sepuluh sahabat yang telah dijanjikan syurga.

7. Sahabat-sahabat yang telah dijanjikan syurga ini, di saat kematian mereka masih lagi utuh memikirkan sumbangan mereka untuk Islam bahkan memohon keampunan dari Allah. Mereka adalah watak utama yang berjuang untuk mempertahankan Islam. Namun di saat kematian, mereka turut bimbang dengan amalan mereka lalu mereka memohon keampunan dari Allah.

8. Lalu kita, apakah yang telah kita perjuangkan buat Islam. Apakah telah banyak istighfar yang telah kita mohon kepada Allah.

Muhasabah untuk diri sendiri. Semoga Allah membimbing kita.

Dr Ahmad Sanusi Azmi


Ukraine sedia eksport 20 juta tan bijirin bernilai AS$10 bilion

KYIV, 23 Zulhijjah 1443H, Sabtu – Ukraine kini mempunyai bijirin yang bernilai kira-kira AS$10 bilion dan bersedia untuk dijual susulan perjanjian dengan Russia bagi membuka semula sekatan bekalan selain menjual hasil tuaian semasa.

Presiden Volodymyr Zelenskiy menyifatkan perjanjian yang dimeterai antara Ukraine-Russia sebagai langkah baharu kepada negaranya untuk menghentikan peperangan.

Semalam, Russia dan Ukraine menandatangani perjanjian bagi membuka semula Pelabuhan Laut Hitam bagi tujuan mengeksport bijirin sekali gus menyaksikan krisis makanan antarabangsa yang dicetuskan akibat peperangan ditangani.

Tegas Zelenskiy, kira-kira 20 juta tan tuaian bijirin yang dihasilkan tahun lepas akan dieksport.

“Ini memberikan peluang untuk menjual hasil tuaian tahun ini dan buat masa ini kami juga mempunyai hasil bijirin yang bernilai AS$10 bilion,” katanya.

Perjanjian berkenaan yang dikendalikan Pertubuhan Bangsa-Bangsa Bersatu (PBB) merupakan peluang besar dalam usaha menangani krisis makanan antarabangsa yang dihadapi beberapa negara di dunia buat masa ini.

“Mungkin terdapat beberapa provokasi di pihak Russia dan cubaan untuk memburukkan Ukraine namun kami lebih mempercayai PBB dalam perkara ini,” katanya.

Pautan terdahulu;


Deraf penghakiman kes Najib bocor, Pejabat Ketua Pendaftar buat laporan polis

KUALA LUMPUR, 25 Muharam 1444H, Selasa – Pihak Pejabat Ketua Pendaftar Mahkamah Persekutuan Malaysia (PKPMP) telah membuat laporan polis berkenaan deraf kerja penghakiman berhubung rayuan akhir Datuk Seri Najib Tun Razak, yang telah bocor kepada pihak media hari ini.

Dalam satu kenyataan lewat petang ini, pihak PKPMP merujuk kepada satu laporan yang disiarkan portal Malaysia Today hari ini bertajuk “Najib’s Razak SRC Appeal: The Judgement” yang mengandungi deraf kerja yang belum dimuktamadkan serta dokumen bocor yang telah diubah suai.

“Penyiasatan dalaman telah dimulakan dan pejabat ini mengesahkan dokumen tersebut merupakan deraf kerja yang belum dimuktamadkan.

Penghakiman muktamad hanya disampaikan di mahkamah terbuka pada lebih kurang jam 4 petang pada tarikh yang sama,” menurut kenyataan itu.

Kenyataan itu juga memaklumkan perbuatan membocorkan deraf kerja merupakan suatu tindakan sengaja untuk menjejaskan integriti pengoperasian mahkamah dan pentadbiran keadilan.

“Badan Kehakiman tidak akan diganggu-gugat oleh perbuatan-perbuatan yang menyalahi undang-undang dan menjejaskan integriti sistem kehakiman negara,” katanya.

Terdahulu, Mahkamah Persekutuan mengekalkan sabitan dan hukuman penjara 12 tahun serta denda RM210 juta atau penjara lima tahun sekiranya gagal membayar denda ke atas Najib kerana menyeleweng dana SRC International Sdn Bhd berjumlah RM42 juta. – Bernama


OPR kekal 1.75 peratus

KUALA LUMPUR, 17 Rabiulawal 1442H, Selasa – Jawatankuasa Dasar Monetari (MPC) Bank Negara Malaysia (BNM) membuat keputusan untuk mengekalkan Kadar Dasar Semalaman (OPR) pada 1.75 peratus berikutan ekonomi global terus pulih, didorong oleh pemulihan dalam aktiviti perkilangan dan eksport.

Dalam kenyataan hari ini, bank pusat berkata, keputusan OPR itu turut dilaksanakan selepas penunjuk terkini di Malaysia yang menunjukkan kegiatan ekonomi meningkat dengan ketara pada suku ketiga.

“Pengenalan langkah-langkah bersasar untuk membendung COVID-19 di beberapa negeri boleh menjejaskan momentum pemulihan pada suku keempat.

“Bagaimanapun, pertumbuhan bagi 2020 dijangka berada dalam julat unjuran sebelum ini,” katanya.

Bagi 2021, BNM berkata, kegiatan ekonomi diunjurkan semakin bertambah baik, didorong oleh permintaan global yang semakin pulih, perbelanjaan sektor swasta dan awam yang kembali pulih dalam keadaan sokongan yang berterusan daripada langkah-langkah dasar dan pengeluaran yang lebih tinggi daripada fasiliti sedia ada dan baharu.

Namun, kadar pemulihan ini dijangka tidak sekata merentas sektor, dengan kegiatan ekonomi dalam beberapa industri terus berada di bawah paras sebelum pandemik, dan peningkatan yang lebih perlahan dalam pasaran pekerja.

“Risiko pertumbuhan yang rendah masih wujud, berpunca terutamanya daripada ketidakpastian yang berterusan berhubung pandemik pada peringkat global dan dalam negeri,” katanya.

Mengenai purata inflasi keseluruhan, bank pusat berkata, sejajar dengan penilaian sebelum ini, purata inflasi keseluruhan dijangka negatif pada 2020 memandangkan harga minyak dunia yang jauh lebih rendah.

“Bagi 2021, purata inflasi keseluruhan diunjurkan lebih tinggi.

“Bagaimanapun, prospek akan terus dipengaruhi dengan ketara oleh harga minyak dan komoditi dunia,” katanya.

Inflasi asas dijangka kekal rendah pada 2021 dalam keadaan lebihan kapasiti yang berterusan dalam ekonomi, tambahnya.

Di peringkat luaran, BNM berkata, berdasarkan penunjuk terkini, kegiatan ekonomi meningkat dalam kebanyakan ekonomi maju dan serantau dengan momentum pemulihan yang lebih ketara di China.

Bagaimanapun, katanya, penularan semula kes COVID-19 baru-baru ini telah menyebabkan beberapa ekonomi utama melaksanakan semula langkah-langkah pembendungan meskipun pada amnya lebih longgar berbanding langkah-langkah yang dilaksanakan sebelum ini.

“Hal ini menggambarkan bahawa pemulihan ekonomi global akan kekal tidak sekata dalam tempoh terdekat,” katanya.

Menurut BNM, keadaan kewangan telah bertambah baik walaupun aktiviti penghindaran risiko kekal ketara.

“Prospek keseluruhan terus bergantung pada risiko pertumbuhan ekonomi menjadi lebih rendah, terutamanya disebabkan oleh risiko penularan semula jangkitan COVID-19 yang boleh menyebabkan keadaan perniagaan, pekerjaan dan pendapatan menjadi lebih lemah,” tambahnya.

Secara keseluruhan, MPC menyifatkan pendirian dasar monetari adalah wajar dan akomodatif.

“Pengurangan OPR sebanyak 125 mata asas secara kumulatif pada tahun ini akan terus merangsang ekonomi,”katanya.

BNM berkata, MPC akan terus menilai keadaan yang sentiasa berubah-ubah dan kesannya terhadap prospek inflasi dan pertumbuhan dalam negeri secara keseluruhan dan bank pusat akan terus komited untuk menggunakan alat-alat dasarnya yang bersesuaian bagi mewujudkan keadaan yang menyokong pemulihan ekonomi yang berterusan.

Sementara itu, bank pusat berkata mesyuarat ini juga meluluskan jadual mesyuarat MPC untuk 2021.

“Selaras dengan Akta Bank Negara Malaysia 2009, mesyuarat MPC akan diadakan sebanyak enam kali setahun.

“Mesyuarat akan diadakan selama dua hari dan Pernyataan Dasar Monetari diumumkan pada 3 petang pada hari kedua mesyuarat MPC,” katanya. – Bernama


Rakyat kita terkandas banjir di India selamat

NEW DELHI, 24 Zulhijjah 1444H, Khamis – Sepuluh rakyat Malaysia yang terperangkap di negeri Himachal Pradesh, India yang dilanda banjir, selamat dan dijangka tiba di New Delhi hari ini kata Kementerian Luar Negeri Malaysia (Wisma Putra).

Sebelum ini, 12 pendaki Malaysia dilaporkan hilang di wilayah India itu selepas keluarga mereka tidak dapat menghubungi mereka.

Dalam kenyataan pada lewat Rabu, Wisma Putra menjelaskan bahawa daripada 12 individu itu, sebenarnya seorang adalah warganegara China dan seorang lagi adalah warganegara British.

Suruhanjaya Tinggi Malaysia di New Delhi berjaya menghubungi salah seorang daripada rakyat Malaysia yang terkandas di situ dan menerima maklumat bahawa kesemua mereka selamat dan berada di bandar Manali, kata Wisma Putra.

Misi diplomatik itu sedang berusaha membawa rakyat Malaysia ke New Delhi pada Khamis.

“Jika rancangan evakuasi berjalan lancar, kumpulan itu dijangka pulang ke Malaysia pada hari yang sama dengan penerbangan,” kata kenyataan itu.

Hujan monsun yang lebat telah menyebabkan banjir dan tanah runtuh di beberapa kawasan utara India. Negeri Himachal Pradesh di mana rakyat Malaysia itu terkandas merupakan negeri yang paling terjejas. Wilayah lain Uttarakhand, Punjab dan Haryana juga mengalami bencana sama yang turut menyebabkan kerosakan ketara jalan raya dan infrastruktur.

Mengikut laporan media tempatan kira-kira 90 orang dilaporkan maut di Himachal semasa musim hujan monsun itu, manakala jumlah kematian di Punjab dan Haryana adalah 21.

Dua belas orang terbunuh dalam insiden berkaitan hujan dalam tempoh 24 jam di negeri Uttar Pradesh, mengikut kenyataan kerajaan India pada Rabu petang.

Pihak berkuasa telah mengeluarkan amaran banjir bagi banyak daerah di barat Uttar Pradesh. Di Delhi, beribu-ribu orang yang tinggal berdekatan dengan tebing sungai Yamuna telah dipindahkan ke tempat yang lebih selamat.

Tahap air Yamuna di Delhi telah melampaui tahap bahaya pada Rabu selepas Haryana, negeri jiran, melepaskan isipadu air yang besar dari empangan Hathnikund.

Kementerian Kewangan India pada Rabu telah mengeluarkan sekitar AS$920 juta untuk membantu 22 negeri ekoran hujan lebat di seluruh negara itu. – Bernama


Habuan wanita antara permintaan tertinggi rasuah: Penganalisis

Oleh Fazleen Safina

BANGI, 19 Safar 1442H, Rabu – Habuan seks adalah antara perkara utama yang diminta atau menjadi sogokan rasuah kepada pasukan keselamatan.

Penganalisis jenayah, Kamal Affandi Hashim mendedahkan, sebelum ini  terdapat pegawai penguatkuasa undang-undang yang meminta rasuah dalam bentuk seks kepada wanita berikutan melakukan kesalahan.

Beliau mendakwa, jenayah rasuah bukan sekadar dalam wang malah wujud dalam bentuk barangan seperti tiket pelancongan, pangkat, pekerjaan serta diskaun harga tertentu seperti rumah bernilai bawah harga pasaran.

“Bila cakap mengenai rasuah, orang akan selalu berfikir berkaitan duit sahaja. Tapi intrepretasi bagi rasuah adalah besar.

“Ada juga rasuah dalam bentuk ‘bitcoin’, ‘crypto currency’, tapi ianya susah nak dibuktikan,” katanya ketika dihubungi pemberita, hari ini.

Pada masa sama, Kamal Affandi menyifatkan bahawa tidak adil untuk hanya menuding jari kepada penjawat awam dalam isu rasuah.

Beliau berkata, sekiranya kadar jenayah rasuah dalam kalangan penjawat awam lebih ramai daripada penjawat swasta, maka tumpuan perlu lebih diberikan kepada penjawat swasta.

Ini kerana katanya, kesedaran masyarakat untuk tampil ke hadapan bagi sektor-sektor swasta adalah terhad disebabkan statistik jenayah rasuah lebih ramai dalam kalangan penjawat awam.

“Sebab itu masyarakat memberi tanggapan hanya penjawat awam sahaja terlibat (rasuah).

“Kita pun sedia maklum jika seseorang mahu mengambil kontrak sesuatu projek, mereka perlu beri sedikit ‘insentif’,” dakwanya.

AKTA PERLINDUNGAN PEMBERI MAKLUMAT

Dalam perkembangan sama, Kamal Affandi menggesa orang ramai supaya tidak gentar menjadi pemberi maklumat jenayah rasuah kepada Suruhanjaya Pencegah Rasuah Malaysia (SPRM).

Beliau berkata, negara ini mempunyai Akta Perlindungan Pemberi Maklumat yang melindungi para pemberi maklumat.

Bagaimanapun, katanya, pemahaman orang ramai yang takut untuk memberi maklumat adalah antara faktor isu rasuah di negara ini sukar dibendung.

“Mereka khuathir jika terpaksa pergi ke mahkamah, beri keterangan dan sebagainya, sedangkan ia tidak benar.

“Ada kes tertentu di mana kualiti maklumat tidak cukup, jadi mereka tidak akan dipanggil. Adakalanya mereka juga tidak akan dibawa ke mahkamah bagi melindungi keselamatan mereka,” katanya.

Selain itu, katanya, halangan mental turut menjadi kekangan dalam membasmi jenayah rasuah.

Beliau berkata, segelintir individu takut menjadi saksi sedangkan wujudnya Akta Perlindungan Saksi.

“Nama dan nombor kad pengenalan juga boleh ditukar sekiranya seseorang menjadi saksi.

“Kadang-kadang ada maklumat mereka takut nak bagi, jadi saya yang bagi maklumat. Akhirnya saya yang terpaksa ke depan, sebab mereka takut jadi saksi.

“Apabila kita berpegang kepada etika, kita tidak perlu takut. Kita yakin dan jangan takut kerana negara ada undang-undang sekiranya ada sebarang ugutan,” katanya.

Terdahulu, seramai 290 individu diberi perlindungan oleh SPRM di bawah Akta Perlindungan Pemberi Maklumat 2010 sejak tahun 2016 kerana bekerjasama menyalurkan maklumat berkaitan kegiatan rasuah dan salah guna kuasa.

Ketua Pesuruhjaya SPRM, Datuk Seri Azam Baki berkata, di bawah akta itu keselamatan mereka dilindungi dan dijamin.

Dalam pada itu, Azam turut mengakui SPRM tidak terlepas berdepan kesukaran untuk mendapatkan maklumat kerana masih ramai yang takut untuk melaporkan kegiatan rasuah yang berlaku di sekeliling mereka.

“Antara faktor yang menyukarkan sesetengah individu berkongsi maklumat dengan agensinya berkemungkinan disebabkan takut dibuang kerja atau akan menjejaskan perniagaan mereka,” katanya.


Kemaman: PAS teliti perakuan hakim sebelum buat rayuan

KOTA BHARU, 11 Rabiulawal 1445H, Rabu – PAS akan meneliti Perakuan Hakim Pilihan Raya sebelum memutuskan untuk membuat rayuan atau tidak berhubung pembatalan kemenangan calon Perikatan Nasional (PN) Che Alias Hamid di kerusi Parlimen Kemaman, baru-baru ini.

Setiausaha Agungnya, Datuk Seri Takiyuddin Hassan berkata, keputusan itu akan dibuat berdasarkan Seksyen 37 Akta Kesalahan Pilihan Raya 1954.

“PAS akan buat keputusan sama ada merayu atau tidak setelah meneliti perakuan hakim Mahkamah Pilihan Raya yang membuat keputusan ini, iaitu berdasarkan Seksyen 37, Akta Kesalahan Pilihan Raya 1954,” katanya seperti dilapor media tempatan.

Semalam, Mahkamah Pilihan Raya membatalkan kemenangan Che Alias Hamid di kerusi Parlimen Kemaman pada Pilihan Raya Umum ke-15 (PRU15.

Menurut kenyataan kepada media hari ini, Hakim Mahkamah Tinggi Kuala Terengganu merangkap Hakim Pilihan Raya, Anselm Charles Fernandis yang membenarkan petisyen pilihan raya oleh calon BN Wan Mohamad Hisham Wan Abdul Jalil.

Hakim Anselm Charles menerima dakwaan pempetisyen di dalam Petisyen Pilihan Raya bahawa terdapat sogokan di beberapa majlis rasmi Kerajaan Negeri Terengganu melalui dana bantuan i-Belia dan i-Siswa yang telah diagihkan kepada pengundi semasa tempoh berkempen PRU15 untuk meraih undi kepada Che Alias.

Mahkamah mengarahkan kos RM30,000 untuk dibayar oleh responden kepada pempetisyen.


Tentera Sudan janji keluar politik, terima kerajaan bukan partisan

KHARTOUM, 29 Rabiulakhir 1444H, Khamis – Panglima Besar Angkatan Tentera Sudan, Jeneral Abdel Fattah Al-Burhan berkata, tentera akan menerima mana-mana kerajaan bukan partisan yang mengekalkan perpaduan negara, lapor Agensi Berita Anadolu.

“Sebarang formula yang memastikan perpaduan Sudan dan memelihara maruah pasukan yang berdisiplin … dan yang membawa kerajaan bebas tidak berpihak yang diluluskan oleh pasukan politik akan diterima oleh Angkatan Tentera,” kata Al-Burhan pada mesyuarat komander tentera.

Panglima Tentera Darat memperbaharui janji awalnya bahawa tentera akan keluar dari kancah politik Sudan berikutan pembentukan kerajaan baharu yang dipersetujui oleh kumpulan politik.

Sudan tidak mempunyai kerajaan yang berfungsi sejak tahun lalu, apabila tentera memecat kerajaan peralihan Perdana Menteri, Abdalla Hamdok dan mengisytiharkan darurat, satu tindakan yang dikecam oleh kuasa politik sebagai ‘rampasan kuasa tentera’.

Rundingan berterusan diadakan antara tentera dan parti politik sejak beberapa minggu kebelakangan ini di bawah naungan Misi Peralihan Bersepadu Pertubuhan Bangsa-Bangsa Bersatu (PBB) di Sudan untuk mencapai persetujuan bagi menyelesaikan kebuntuan politik negara itu.

Mekanisme QUAD, yang merangkumi AS, UK, Arab Saudi dan Emiriah Arab Bersatu, juga telah mendorong pesaing di negara itu untuk mencapai perjanjian politik untuk membawa negara itu kembali kepada peralihan.

Minggu lalu, pakatan pembangkang Forces for Freedom and Change (FFC) mengumumkan perjanjian rangka kerja dengan tentera untuk menyelesaikan krisis politik negara. – Agensi


PKR tak patut terima 3 ADUN Amanah atas semangat setia kawan

JOHOR BAHRU, 16 Rejab 1442H, Ahad – Atas semangat setia kawan, PKR tidak seharusnya menerima tiga Ahli Dewan Undangan Negeri (ADUN) daripada Amanah untuk menyertai parti itu, kata Pengerusi Amanah Johor Aminolhuda Hassan.

Beliau yang juga Pengerusi Pakatan Harapan (PH) Johor berkata, ini kerana tindakan PKR menerima penyertaan ahli Amanah itu, akan menimbulkan pelbagai persepsi antara parti-parti komponen dalam PH.

Beliau berkata demikian ketika ditanya mengenai ADUN Senggarang Ir Khairuddin A Rahim, ADUN Serom Dr Faizul Amri Adnan dan ADUN Mahkota Muhamad Said Jonit, yang meninggalkan Amanah untuk menyertai PKR.

Aminolhuda yang juga ADUN Parit Yaani dan Ketua Pembangkang itu berkata, pihaknya tidak menerima sebarang makluman atau surat rasmi daripada tiga ADUN itu, berhubung perkara itu.

“Bagaimanapun, kita akan serahkan perkara ini kepada kepimpinan Amanah Nasional untuk mengambil tindakan selanjutnya,” katanya kepada Bernama ketika ditanya mengenai status keahlian ketiga-tiga ADUN berkenaan.

Meskipun keputusan itu dilihat ‘mengecewakan’ pihaknya, Aminolhuda menjelaskan ia tidak akan menjejaskan hubungan dalaman PH atau antara PKR dan Amanah.

Semalam, Pengarah Komunikasi Amanah Khalid Abdul Samad mengesahkan, tiga ADUN berkenaan meninggalkan parti itu untuk menyertai PKR.

Dengan perkembangan terbaharu itu, Amanah mempunyai enam kerusi DUN, PKR (tujuh), DAP (14), Barisan Nasional (16), Bersatu (12) dan PAS (satu). – Bernama


Puad Zarkashi dakwa Bersatu parti politik diktator

KUALA LUMPUR, 17 Syaaban 1442H, Rabu – Anggota Majlis Tertinggi (MT) UMNO, Datuk Dr Mohd Puad Zarkashi menempelak amaran Ahli Majlis Pimpinan Tertinggi Parti Pribumi Bersatu Malaysia (Bersatu), Datuk Rosol Wahid yang menggesa UMNO tidak menggertak atau mengugut parti itu berhubung hasrat menarik sokongan Perikatan Nasional (PN).

Mohd Puad menegaskan, UMNO tidak pernah menggertak atau mengugut Bersatu untuk keluar daripada kerajaan PN.

Sebaliknya, dakwa beliau, Bersatulah yang kuat mengugut, menggertak atau ‘membeli’ Ahli Parlimen lain.

“UMNO pun tahu Bersatu adalah parti yang tidak boleh digertak dan diugut. Bersatu adalah parti diktator dalam bergabung.

“Parti yang tidak mengamalkan musyawarah dan konsensus. Kejujuran politik jauh sekali,” dakwanya dalam tulisan di laman Facebook, hari ini.

Mohd Puad mendakwa, Bersatu pernah dituduh menggunakan Lembaga Hasil Dalam Negeri (LHDN) dan Suruhanjaya Pencegahan Rasuah Malaysia (SPRM) bagi menekan Ahli Parlimen supaya melompat parti.

“Setiausaha Agung PKR (Datuk Seri Saifuddin Nasution Ismail) dakwa Ahli Parlimen PKR melompat parti kerana ditekan oleh LHDN dan SPRM.

“Menteri Besar Pahang (Datuk Seri Wan Rosdy Wan Ismail) turut mendedahkan di Perhimpunan Agung UMNO (PAU) 2020, terdapat usaha untuk membeli dan memujuk Ahli Parlimen Cameron Highlands supaya lompat parti.

“Justeru, tidak timbul isu UMNO meletak syarat untuk keluar daripada kerajaan PN,” katanya.

Dalam pada itu, beliau berkata, Presiden UMNO, Datuk Seri Dr Ahmad Zahid Hamidi telah menegaskan di PAU 2020 bahawa UMNO tidak akan meminta dan menerima jawatan Timbalan Perdana Menteri.

“UMNO letak noktah kepada isu tersebut. Kenapa YB Rosol masuk kluster ‘katak’? Kerana jawatan atau peruntukan? Jangan lupa YB, Hulu Terengganu kerusi UMNO. Pulangkan. Bukan gertak ya!,” katanya.

Terdahulu, Utusan Online melaporkan bahawa Rosol memberi amaran kepada pmimpin UMNO supaya tidak menggertak atau mengugut Bersatu berhubung hasrat menarik sokongan daripada PN.

Sebaliknya, UMNO dicabar berbuat demikian tanpa meletakkan apa apa syarat atau ugutan atau acah-acah.


Kini tiga orang dibenarkan dalam satu kenderaan

KUALA LUMPUR, 27 Rabiulawal 1442H, Jumaat – Kerajaan memberi kelonggaran bagi prosedur operasi standard (SOP) dalam Perintah Kawalan Pergerakan Bersyarat (PKPB) dengan membenarkan tiga individu dalam satu kenderaan, berbanding dua orang sebelum ini.

Menteri Kanan (Kluster Keselamatan), Datuk Seri Ismail Sabri Yaakob berkata, keputusan yang berkuat kuasa serta-merta itu mestilah dengan syarat penumpang dan pemandu itu dari rumah yang sama.

“Keputusan ini dibuat selepas kita mendengar pandangan dan permohonan orang ramai untuk menambah jumlah penumpang dalam kenderaan persendirian daripada rumah yang sama walaupun pihak polis sebelum ini telah memberi kelonggaran atas budi bicara mereka.

“Ini juga bagi memudahkan pihak polis membuat penguatkuasaan dan selaras dengan jumlah yang dibenarkan bagi kenderaan teksi dan e-hailing,” katanya dalam sidang media harian pelaksanaan PKP Pemulihan di sini hari ini.

Bagaimanapun, Ismail Sabri berkata, kuasa budi bicara polis masih terpakai jika terdapat lebih tiga individu dalam sebuah kenderaan bagi keadaan tertentu misalnya membawa kanak-kanak atau warga emas.

Mengenai perayaan Hari Deepavali yang akan disambut esok, Ismail Sabri berkata, pihak berkuasa akan melakukan rondaan di kawasan perumahan dan perkampungan bagi memastikan orang ramai mematuhi SOP yang ditetapkan.

Jelasnya di kawasan PKPD, hanya keluarga dalam satu rumah boleh meraikan secara bersama sementara di kawasan PKPB, jiran terdekat turut dibenarkan dengan syarat tidak melebihi 20 orang dalam satu-satu masa.

Bagi upacara sembahyang di kuil, hanya 30 orang ditetapkan dalam satu-satu masa mengikut keluasan kuil dengan mematuhi penjarakan fizikal serta upacara sembahyang dibahagikan kepada lima sesi dan bermula dari 7 pagi sehingga 12 tengah hari.

“Saya ingatkan SOP sempena perayaan adalah sama seperti Hari Raya Aidilfitri, jadi saya tak mahu ada pihak tertentu kata kita beri tekanan dan menyusahkan waktu sambutan Hari Deepavali dengan menyekat pergerakan.

“Kita tidak membezakan antara kaum dan agama untuk perkenal SOP kerana semasa Hari Raya Aidiladha, orang ramai juga terikat dengan SOP yang sama,” katanya.

Dalam pada itu, Ismail Sabri berkata, polis menangkap 379 individu ingkar PKP semalam, sementara 27 pendatang tanpa izin dan seorang tekong ditahan dalam Op Benteng. – Bernama


Belanjawan 2024: RM300 juta untuk NADMA hadapi banjir

KUALA LUMPUR, 27 Rabiulawal 1445H, Jumaat – Agensi Pengurusan Bencana Negara (NADMA) diperuntukkan sebanyak RM300 juta bagi persiapan menghadapi banjir, kata Perdana Menteri, Datuk Seri Anwar Ibrahim.

Beliau berkata, ini termasuk RM100 juta yang bakal disalurkan segera selepas pembentangan Belanjawan 2024 Malaysia MADANI hari ini, menggunakan peruntukan 2023 bagi memastikan kelancaran persediaan menghadapi bencana itu hujung tahun ini.

“Selain itu, kerajaan bersetuju meningkatkan peruntukan di bawah Tabung Bantuan Bencana Negara tahun hadapan kepada RM200 juta ketimbang (berbanding) RM100 juta tahun ini.

“NADMA juga akan mempertingkatkan tahap keselesaan pusat pemindahan bagi menjamin kebajikan mangsa,” katanya ketika membentangkan belanjawan itu Parlimen hari ini.

Anwar yang juga Menteri Kewangan berkata, ini antaranya termasuklah menyediakan sembilan pusat pemindahan kekal serta membaik pulih tandas, bilik mandi dan stor di 1,500 pusat pemindahan sementara, selain menyewa tandas bergerak.

Beliau berkata, Kerajaan Perpaduan bersedia untuk menambah peruntukan sekiranya diperlukan bagi memastikan pengurusan musibah pada tahap terbaik.

Anwar berkata, kerajaan juga akan menambah baik kemudahan dan rawatan perubatan bagi anjing K9 Jabatan Bomba dan Penyelamat serta menambah bilangan anjing pengesan K9 untuk bomba, polis dan kastam dengan peruntukan RM5 juta.

“Kita semua mesti mengingati Blake, anggota Unit Pengesan K9 Bomba yang telah meninggalkan kita setelah menabur bakti untuk negara,” katanya.- Bernama


Jangan kongsi hal sensitif rakan dalam Kerajaan Perpaduan

BANGI, 20 Safar 1445H, Rabu – Ahli Majlis Kerja Tertinggi (MKT) UMNO, Datuk Nur Jazlan Mohamed menasihatkan Setiausaha Agung DAP, Anthony Loke supaya tidak berkongsi perkara-perkara sensitif membabitkan rakan dalam Kerajaan Perpaduan secara terbuka, sebaliknya cukuplah dibincang sesama sendiri.

Kenyataan Nur Jazlan itu susulan merujuk permintaan Loke supaya Peguam Negara memberikan penjelasan terbuka susulan keputusan Mahkamah Tinggi Kuala Lumpur melepas tanpa membebaskan Presiden UMNO, Datuk Seri Ahmad Zahid Hamidi daripada 47 pertuduhan rasuah, pecah amanah dan pengubahan wang haram membabitkan dana Yayasan Akalbudi.

Beliau berkata, keputusan mahkamah seumpama kes Ahmad Zahid juga pernah berlaku pada tahun 2018 membabitkan kes rasuah berhubung pembelian lot tanah dan banglo Pengerusi DAP, Lim Guan Eng.

“Oh ya kes sama; Mahkamah Tinggi pada 3 September 2018 melepas dan membebaskan bekas Ketua Menteri Pulau Pinang, Lim Guan Eng daripada tuduhan rasuah berhubung pembelian sebuah lot tanah dan banglo serta ahli perniagaan Phang Li Koon daripada dakwaan bersubahat.

“Ia berikutan permohonan Timbalan Pendakwa Raya, Datuk Masri Mohd Daud melalui representasi dikemukakan pihak pembelaan kepada Pejabat Peguam Negara untuk menggugurkan tuduhan berkenaan.

“Saya pun teruslah buat carian di internet, kalau-kalau ada kenyataan daripada Loke atau mana-mana pemimpin PN masa itu yang minta Peguam Negara beri penjelasan apabila pihak AGC bertindak buat permohonan untuk gugurkan tuduhan terhadap Guan Eng yang juga sudah menjalani perbicaraan kes yang lama,” katanya dalam kenyataan, hari ini.

Justeru, Nur Jazlan meminta Loke supaya tidak risau kononnya isu membabitkan Ahmad Zahid akan menjejaskan sokongan pengundi kepada calon Pakatan Harapan (PH) pada Pilihan Raya Kecil (PRK) Parlimen Pulai dan Simpang Jeram, Sabtu ini.

“Dia risau takut jejaskan undi calon PH di PRK Parlimen Pulai pada Sabtu nanti. Tapi daripada pengamatan saya, selepas Guan Eng didakwa dulu sampailah dia digugurkan oleh AGC, saya lihat undi Cina kepada PH terutamanya DAP tak menurun pun, malah bertambah dengan luar biasa pada PRU15 lalu.

“Jadi, Loke tak perlu risaulah kononnya isu terbaru Zahid ini akan menjejaskan undi kepada calon Amanah nanti,” katanya.

Beliau turut menasihatkan Loke supaya tidak gundah gulana kononnya Ahmad Zahid akan menjadi liabiliti kepada Kerajaan Perpaduan pada PRK.

“Pokok pangkalnya orang Cina Pulai tak akan terjejas sokongan mereka kepada PH walaupun calon Amanah yang bertanding di kerusi ini.

“Sebagaimana orang Cina percayakan keadilan sistem kehakiman kita selepas kes Guan Eng digugurkan, saya percaya begitu juga keyakinan mereka masih sama dalam kes Zahid ini,” katanya.


PEMBELA tuntut individu pelihara Islam jadi Speaker baharu

BANGI, 10 Zulkaedah 1441H, Khamis – Pertubuhan-Pertubuhan Pembela Islam (PEMBELA) menggariskan lima ciri perlu dimiliki oleh seorang Speaker Dewan Rakyat baharu yang bakal dilantik, kelak.

Pengerusi PEMBELA, Haji Aminuddin Yahaya menegaskan, perkara tersebut penting dalam memastikan kerajaan melantik individu yang diyakini dan mempunyai reputasi baik ke jawatan berkenaan.

Beliau berkata, ciri pertama yang perlu ada dalam peribadi Speaker Dewan Rakyat adalah menjunjung tinggi kedudukan serta kedaulatan Islam dalam Perlembagaan.

Manakala ciri kedua, katanya, Speaker perlu menghormati serta menjunjung sistem Raja Berperlembagaan.

“Ketiga, menghormati serta menjamin hak kedudukan orang Melayu, Bumiputera dan hak kaum-kaum lain seperti yang termaktub di dalam Perlembagaan Persekutuan.

“Sementara yang keempat, Speaker juga perlulah seorang yang berakhlak mulia, berintegriti dan mempunyai rekod bebas rasuah serta yang kelima, tegas dalam menjunjung semua prinsip Rukun Negara,” katanya dalam satu kenyataan, hari ini.

Pada masa sama, PEMBELA juga mendesak agar semua Ahli Parlimen yang diberikan hak untuk memilih Speaker menghormati tuntutan berkenaan dan melantik calon daripada kalangan individu yang mempunyai ciri-ciri di atas.

“PEMBELA juga ingin menegaskan kepada kerajaan supaya menolak dengan tegas individu yang dipercayai dan diyakini membawa bentuk-bentuk pemikiran yang bertentangan dengan aspirasi serta kedaulatan Islam sebagai agama Persekutuan.

“PEMBELA berharap agar pihak kerajaan dapat mengambil serius akan tuntutan ini bagi kelangsungan dan jaminan untuk agenda Islam dan Bumiputera dapat ditegakkan melalui sistem Parlimen,” katanya.

Terdahulu, Tan Sri Mohamad Ariff Md Yusoff mengesahkan telah menerima usul mencadangkan supaya khidmat beliau sebagai Yang Dipertua Dewan Rakyat ditamatkan.

Beliau berkata, turut diterima adalah usul mencadangkan supaya khidmat Nga Kor Ming sebagai Timbalan Speaker juga ditamatkan.

Mohamad Ariff berkata, kedua-dua usul itu diterima mengikut amalan biasa dan selari dengan Peraturan Majlis Mesyuarat serta tanpa berat sebelah.

Usul tersebut dibawa Perdana Menteri, Tan Sri Muhyiddin Yassin dan diserahkan kepada Dewan Rakyat pada petang Jumaat (26 Jun) lepas.


PEMBELA syor akta khas p-hailing lindungi ‘rider’ ditindas

Oleh Athirah Huda Zalhe

BANGI, 29 Rabiulakhir 1443H, Sabtu – Kerajaan perlu mewujudkan satu akta khas berkaitan perkhidmatan penghantaran makanan (p-hailing) sebagaimana di negara-negara Barat bagi melindungi hak pekerja dalam sektor berkenaan.

Sehubungan itu, Pertubuhan-Pertubuhan Pembela Islam (PEMBELA) menggesa Kementerian Sumber Manusia mempertimbangkan perkara itu supaya semua isu berkaitan penghantar makanan dapat diselesaikan.

Pengerusi PEMBELA, Haji Aminuddin Yahaya berkata, isu-isu membabitkan penghantar makanan sudah lama disuarakan dan pernah dibangkit di Parlimen, tetapi tiada penyelesaian tuntas sehingga kini.

“Isu ini melibatkan bayaran komisyen kepada rider, keselamatan atau perlindungan seperti caruman EPF dan SOCSO yang tidak ada.

“Majoriti ‘rider’ ini adalah anak muda dan banyak kes-kes kemalangan yang berlaku akibat mereka terpaksa langgar lampu merah untuk mengejar masa bagi mengelakkan nama mereka di blok daripada mendapat tempahan.

“Ini akan menjejaskan pendapatan mereka,” katanya ketika dihubungi Ismaweb.net, hari ini.

Beliau berkata demikian mengulas isu dan rungutan yang disuarakan penghantar p-hailing yang didakwa ditindas ekoran sistem yang tidak dikawal.

Bukan hanya berdepan masalah teknikal aplikasi, rider beragama Islam juga didakwa berisiko menghadapi kejatuhan Petunjuk Prestasi Utama (KPI) sekiranya mereka berhenti untuk menunaikan solat serta menolak mengambil pesanan berasaskan babi.

Mengulas perkara itu, Aminuddin mencadangkan supaya satu rundingan segera dibuat antara pihak syarikat penyelia, kementerian dan persatuan p-hailing.


PA kecam tindakan Israel sabotaj solat tarawih di Al-Aqsa

BAITULMAQDIS, 3 Ramadan 1442H, Khamis – Pihak Berkuasa Palestin (PA) mengecam tindakan rejim pengganas Israel mensabotaj pembesar suara di Masjid Al-Aqsa ketika jemaah menunaikan solat sunat tarawih pada hari pertama Ramadan, lapor agensi berita Wafa.

Jurucakap Presiden PA, Nabil Abu Rudeineh berkata, wayar pembesar suara sengaja dicabut beberapa kali sewaktu jemaah menunaikan solat Isyak dan tarawih.

“Ini adalah serangan rasis terhadap tempat suci dan kebebasan beribadah serta pelanggaran serius terhadap konvensyen hak asasi manusia antarabangsa.

“Ini mengancam untuk mengubah konflik menjadi perang agama yang tidak berkesudahan yang akan merosakkan keamanan dan keselamatan antarabangsa,” katanya.

Polis Israel menceroboh ke menara Al-Magharba dan Al-Asbat untuk memotong wayar yang dipasang pada pembesar suara masjid Al-Aqsa.

Ketika itu, sekitar 10,000 jemaah Palestin yang sudah divaksin sepenuhnya sedang menunaikan solat pada hari pertama Ramadan.

Difahamkan, polis Israel juga membuang pintu menara Al-Asbat dan menggeledah ruangan loteng. – Agensi


Wanita hamil, cuba mengandung layak dapat vaksin: Dr Adham

PUTRAJAYA, 17 Rejab 1442H, Isnin – Wanita hamil atau dalam proses untuk mengandung boleh mendapatkan suntikan vaksin COVID-19, namun perlu mendapatkan nasihat lanjut daripada pakar atau doktor masing-masing.

Menteri Kesihatan, Datuk Seri Dr Adham Baba berkata, ia bagi menentukan keperluan mengambil vaksin COVID-19, bersandarkan tahap kesihatan masing-masing.

Katanya, beliau maklum mengenai kegusaran yang timbul berikutan data ujian klinikal Pfizer menunjukkan wanita hamil berdepan risiko keguguran.

“Dalam ujian yang dilaksanakan, antara vaksin dan placebo, ada segelintir individu yang menyertai ujian klinikal Pfizer sebelum ini tidak mengetahui mereka sebenarnya mengandung.

“Apa yang berlaku ialah, dua daripada 23 sukarelawan mengalami keguguran secara spontan. Justeru, data klinikal mengenai kontraindikasi (sebarang keadaan yang menandakan ketidaksesuaian suatu bentuk rawatan) ada disertakan.

“Oleh itu, yang nak dapatkan suntikan imunisasi COVID-19 tetapi mengandung, mereka sebenarnya layak dapat vaksin tetapi perlu hubungi pakar dan doktor masing-masing. Ini bagi menentukan mana yang lebih bahaya bagi wanita hamil atau cuba mengandung, sama ada COVID-19 atau kandungan,” katanya.

Beliau berkata demikian pada mesyuarat Jawatankuasa Khas Jaminan Akses Bekalan Vaksin COVID-19 (JKJAV), di sini, hari ini.


Jokowi adakan lawatan kerja dua hari ke Malaysia, hari ini

KUALA LUMPUR, 18 Zulkaedah 1444H, Rabu – Presiden Indonesia Joko Widodo akan mengadakan lawatan kerja dua hari ke Malaysia mulai Rabu, yang disifatkan sangat signifikan dalam usaha untuk mengukuhkan lagi hubungan erat yang telah lama terjalin antara kedua-dua negara.

Semasa lawatan itu, Joko Widodo, lebih dikenali sebagai Jokowi, dijadual mengadakan pertemuan dengan Perdana Menteri Datuk Seri Anwar Ibrahim bagi menilai kemajuan bidang kerjasama dan membincangkan isu-isu dua hala yang tertunggak.

“Perdana Menteri dan Presiden juga dijangka akan bertukar-tukar pandangan berkenaan perkembangan isu-isu serantau dan global termasuklah pengukuhan ASEAN pasca 2025.

“Selain itu, kedua-dua pemimpin juga akan menyaksikan pertukaran beberapa perjanjian yang akan ditandatangani oleh wakil-wakil kementerian dan agensi berkaitan dari kedua-dua negara,” menurut kenyataan Kementerian Luar (Wisma Putra).

Presiden akan diiringi isteri, Iriana Joko Widodo, Menteri Kabinet dan pegawai kanan kerajaan Indonesia.

Menurut kenyataan itu, Jokowi turut dijadual menghadiri majlis santapan petang bersama Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara.

Pada tahun 2022, Indonesia merupakan rakan dagangan keenam terbesar Malaysia dan kedua terbesar ASEAN dengan jumlah dagangan sebanyak RM130.14 bilion (US$29.55 bilion), peningkatan sebanyak 36.5 peratus berbanding RM95.31 bilion (US$22.98 bilion) pada 2021. – BERNAMA


Belum ada kes cacar monyet di Malaysia setakat ini

BANGI, 24 Syawal 1443H, Rabu – Kementerian Kesihatan (KKM) mengesahkan tidak menerima sebarang notifikasi berkenaan kes jangkitan cacar monyet di Malaysia setakat ini.

Ini termasuk kes kanak-kanak yang didakwa dijangkiti virus cacar monyet seperti dalam mesej berserta gambar ditular di media sosial, kata KKM.

Bagaimanapun, sekiranya gambar berkenaan adalah benar, kementerian meminta waris kanak-kanak terbabit untuk segera membawanya ke fasiliti kesihatan kerajaan berdekatan.

“Sehingga 24 Mei 2022 jam 5 petang, Kementerian Kesihatan Malaysia tidak menerima sebarang notifikasi berkenaan kes yang dijangkiti virus monkeypox atau kes kanak-kanak dikatakan dijangkiti virus monkeypox seperti dalam mesej berserta gambar yang ditularkan dalam media sosial.

“Sekiranya gambar tersebut adalah benar, waris kepada kanak-kanak tersebut dinasihati untuk membawanya ke fasiliti kesihatan kerajaan berdekatan dengan segera untuk menjalani pemeriksaan dan mendapatkan rawatan,” katanya dalam kenyataan.

Pada masa sama, KKM turut menasihatkan orang ramai supaya tidak menularkan berita tidak diketahui kesahihannya, sebaliknya mengingatkan pesakit atau waris untuk mendapatkan nasihat perubatan terlebih dahulu jika berkaitan penyakit atau lain-lain masalah kesihatan.